text:
Dupult partur hesa fer! Tað veit denn, eg mátti næstan leggja ein heilan dag av, so eg skuldi náa at síggja alt. Eg haldi kanska at teir sum gera sendingina, vistu at eg júst hevði fingið summarferiu, so tí passaði tað so væl, at hava dupult part júst nú 😉 Tvass!
Sum sagt, vóru hetta tveir langir partar, so nú fáa tit míni highlights!
One on one date við yndis Luke
Eg meini tað, mítt hjarta brotnar, um hon ikki velur Luke. Tey eru sooo cute. Ja altso so cute, at nøkur nokk høvdu fingið sukurshok! Hann er super romantiskur og sigur øll tey røttu tingini. OG hon byrjar at fella fyri honum! Yayy! Hann er hvussu er ein keeper! Og hann er frá Texas, so hann er ein country boy. Ihh eg haldi ikki ordiliga at handan myndin rættvísger hann! Men, men nurh all the way!
One on one date við James
James er bara eitt nummar for fittur! Hann hevur so nógva jaliga útstráling og er fullur av lívsgleði. Ooog so er hann faktiskt ein singer/songwriter, so hann kann syngja hana bleyta í knøðunum (eg haldi ikki ordiliga at hann megnar tað annars). Tað tykist sum um at hon gjarna vil, men “the spark just is not there”. Áhh synd, hann verður so keddur um/tá hann ríkur út. Men hon gav honum so rósuna, og tey hóvdu eina góða date.
Football group date
Jæjæææ einir 8 mans á date við einari kvinnu.. Hvussu skal tað ganga?? James stakkalin bleiv skaddur og mátti blíva seymaður og tað heila. Eg eri eitt sindur móð av Even.. hann jarmar og jarmar, eg veit ikki, ja eg haldi kanska bara at Chad-syndromið, ikki hevur so góða ávirkan á hann. Jordan flottaði sær við heitinum sum “former professional football player” so hann hevði ein fyrimun og hann fortaldi eisini JoJo at hann var við at fella fyri henni. Nuuurh! So har er kanska eisini ein møguleiki, tí hann fekk nemliga “the group rose”.
The Rose Ceremony
Ja so tað var eitt poolparty ístaðin fyri eitt cocktail party. Nokk fyri at spice it up, og at geva hyggjarunum eitt innblikk av hvat fyri uber væl trenaðir kroppar eru undir klæðunum, hjá hesum luttakarunum. Festligt! teir hava sikkurt vant í fleiri mánaðar upp til hetta. Nååhh nú fór eg av sporinum. Áhh gud, eg minnist ikki hvat hon var í, so tað kann ikki verða eitt gott tekin. Bíða líka.. nei eg finni onga mynd! Meeen tit hava sjálvandi sæð partin, so tit vita 😉
Í alt, blivu fýra sendir heim hesa ferð. Alle tiders, teir søgdu mær ikki so nógv.
The Chad show!
Ohh dear altso, eg eri so móð av at hoyra og síggja Chad og hansara tvætl! Tað veit denn, eg byrji næstan at hugsa, at hann nokk má verða keyptur inn, sum sjónleikari, tí hann er bara for nógv av tí góða (ella ringa). Og hvat sker fyri at teir máttu fáa vaktir, tí at hinir vóru bangnir fyri at Chad fór at eksplodera?? Staklarnir. Chad og Alex komu á “Two on one date” og yayyyy Chad bleiv sendur heim. Chad er craaaaazy.
Parturin endaði við “To be continued”.. Og vit mugu bíða í heilar tvær vikur til at síggja næsta part! Ohh dear, alt ov leingi at bíða :O
M&K


c: text/html

text:
At yvirliva í Eysturoynni
Tey flestu sum búgva í Eysturoynni, eru uppvaksin har. At flyta hagar virkar ikki sum nakað, man ger frívilliga. Eysturoyggin liggur mitt í spenningsfeltinum millum nógv teir størstu rivalarnar í Føroyum, Tórshavn og Klaksvík. Men hvat ger man ikki fyri sín maka, ið er haðani? Her er ein stutt yvirlivingar-guide frá einum, ið hevur búð í Eysturoy í 10 ár, til tey sum umhugsa at gera nakað líka svakt.
● Tað størsta mentanarsjokkið, ein kemur út fyri í Eysturoy, er uttan iva stóra talið av kakum, sum verður sett til lívs í Eysturoy. Ein føðingardagur (vent verður aftur til teir seinni), brúdleyp ella onnur veitsla roknar við eini heilari kaku pr. kuvert. Tú mást eisini venja teg við, at í Eysturoynni er vanligt at hava kakur við sær í veitslu, og at 400 fólk koma í eitt brúdleyp. So “køkuborð” er eitt fleirtalsorð í Eysturoy.
● Øll í Eysturoynni hava koyrikort. Tey fingu tað sama dagin, tey fyltu 18. Hevur tú onki koyrikort, mást tú innstilla teg uppá at vera uttanfyri til tað mesta. Eisini hava øll í Eysturoynni ein bil fyri hvørt koyrikortið, og vanliga ein gamlan í túninum eisini at taka reservadeilir av. At fimm bilar standa í túninum nýtist sostatt ikki at merkja, at nakar hevur gestir, bert at húsfólkið hevur tvey børn yvir 18. Mangir navnframir eysturoyingar eru eisini føddir í bilum.
● Føðingardagar eru nakað heilt serligt í Eysturoynni. Tað verður roknað við, at tú gongur í føðingardag hjá systkjunum hjá maka tínum, systkinabørnunum, trímenningunum, fermenningunum, umframt makunum og børnunum hjá hesum. Harumframt hjá mostrum, fastrum, mammu- og pápabeiggjum, umframt makunum hjá teimum. Hjá Gummum, gubbum, ommum, abbum, og makunum hjá teimum somuleiðis. Gingið verður í fleiri føðingardagar enn hetta, men sum tilflytara eru tað einans hesir, har tað verður roknað við tær fyri fyrst. Og hav kaku við.
● Í Eysturoynni er sosial samvera kynstreytað. Ert tú boðin í eitt størri selskap í einum privathúsum, ver fyrireikað/ur uppá, at stovurnar í húsinum, hóast sera stórar, standa tómar. Eysturoyarkvinnur ynda nevniliga at savnast í køkinum, og tað er ikki neyðugt at spyrja um man skal vaska upp fyri vertin. Tað er bara at fara í gongd. Menninir savnast hinvegin í garaguni. Har verða kaldar Föroya Bjór ad libitum hivaðar beinleiðis upp úr ølkassunum, sum eisini verða brúktir til stólar, og trektar upp við skrúvubløðum. Minst bara til, at loyvt er ikki at hava ølirnar við sær longur inn í húsið.
● Tað kann vera trupult at vita, hvør er vinur, og hvør er fíggindi. Hetta hevur nógv við slekt at gera, og er tí ymiskt frá ætt til ætt. Sum tummilfingurreglu kanst tú vænta, at tey í grannabygdini eru tínir erkafíggindar. Runavíkingar orka ikki gronina í teimum av Toftum, fuglfirðingar ikki í gøtumonnum, strandingar ikki í teimum av Skála og so framvegis. Hugsa Tórshavn vs. Klaksvík her.
Sum heild eru eysturoyingar sera blíðir og fittir, og minna sostatt nógv um okkum úr Klaksvík. Teir eru onki at hvørki ræðast ella smæðast, taka fegnir eina hond í at hjálpa sínum grannum, og eru altíð til at heita á. Verður tú boðin inn til ein eysturoying, skalt tú ikki ivast í at fara, tí gestablídnið er størri í Eysturoynni enn nakra aðrastaðni. Hav bara eina kaku við.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.

robotstxt: allowed

filter: keep


text:
EB/Streymur vann ímóti B71 á Sandi
Arnbjørn T. Hansen tykist væl fyri frá byrjan í ár.
Fyrsti venjingardysturin í ár var leiktur í kvøld á Sandi.
Betriliðið hjá EB/Streymi er hetta vikuskiftið á venjingarlegu í Skálavík og í hesum sambandi var venjingardystur móti 1.deildarliðnum hjá B71. EB/Streymur hevði fleiri nýggjar leikarar við í mun til hópin í fjør. M.a. spældi Gestur B. Dam í miðverjuni, Marni Djurhuus á miðvøllinum og Ari Ó. Ellingsgaard í álopinum. Jákup Højgaard vardi málið í seinna hálvleiki, tá EB/Streymur at síggja til spældi við eykaliðnum. Hálvleiksstøðan var 3-1 til EB/Streym, meðan endaliga úrslitið gjørdist 4-2.
B71 spældi við hesum liðnum(4-4-1-1): Terji Brynjarson - Rani Nikoleisen, Gunnar Lydersen, Henka Lydersen, Hákun Skoupo - Kristian Krog, Eirikur Jacobsen, Markus Klementsen, Mohammed Tijani - Jonas Warner - Ibrahima Camara.
Uppstillingin hjá EB/Streymi í fyrra hálvleiki(4-4-2): Rói Zachariassen – Rói Olsen, Petur Zachariassen, Gestur B. Dam, Ragnar B. Danielsen – Leif Niclassen, Arnar Dam, Marni Djurhuus, Pætur Petersen – Ari Ó. Ellingsgaard, Arnbjørn T. Hansen.
Í seinna hálvleiki spældi EB/Streymur við hesum liðnum: Jákup Højgaard – Ári Kruse, Óli Ejdesgaard, Rúni Olsen, Jónstein Magnussen, Áki H. Olsen, Fríði Kruse, David Vang, Teitur Kruse, Óli Magnussen, Silas Ejdesgaard.
Málskjúttar hjá EB/Streymi: Arnbjørn T. Hansen (2), Pætur Petersen og Silas Ejdesgaard. Málskjúttar hjá B71: Sjálvmál og innskifti Alvi Jespersen.


text:
Snøgg og sera vælhildin hús ovarlaga í bygdini, ið liggja í friðarligum og barnavinarligum umhvørvi við fantastiskum útsýni yvir bæði Skálafjørðin og Lambavík. Fifavøllur, spælipláss og hugnaligt plantað øki við grill o.ø. til hugna fyri bygdafólkið er beint við, og stutt er til busssteðgipláss. Í ovaru hæddini eru durur, gongd, køkur, stova, grovkøkur, hjallur, trý kømur og tvey baðirúm. Í niðaru hæddini er durur og gongd/trappuuppgongd, trý kømur, fýrrúm, goymslurúm og garasja.
Hevur tú spurningar ella vilt tú vita meira um hesa ogn, ert tú altíð vælkomin at ringja ella skriva til okkara.
Fyll út teigarnar niðanfyri – so venda vit aftur við einari tíð til eina framvísing. Hevur tú spurningar annars, kanst tú eisini skriva til okkara her.


text:
Emil Lisberg Jacobsen
22.11.2013 - 16:04
Ítróttur > Ítróttur > Fótbóltur
Giza/Hoyvík hevur í dag sett Frankie Jensen sum nýggjan venjara fyri besta lið felagsins. Avtalan er galdandi fyri komandi tvey kappingarárini. Síðsta kappingarár var Frankie Jensen venjari hjá 1. deild hjá HB, ið endaði nr. 3 í næstbestu deildini.
Frankie Jensen hevur áður verið venjari hjá næstbesta liðnum og unglingaliðnum hjá Havnar Bóltfelag og besta liðnum hjá B71. Hann hevur eisini verið í Danmark og roynt seg hjá ÍF Føroyum, FA2000 og Skjold og hevur eisini verið hjálparvenjara hjá Effoliðnum hjá HB. Av úrslitum kann nevnast, at Frankie Jensen við unglingum hjá HB í 2011 vann bæði landskappingina og steypakappingina.
Nevndin boðar í tíðindaskrivi frá, at hon saman við nýggja venjaranum hevur sett sær sum mál, at liðið skal vera við í oddanum av 2. deild í 2014 og vónandi eisini vinna sær uppflyting til 1. deild, ið hevur verið málið hjá felagnum seinastu tvey árini. Hetta samsvarar eisini væl við tíðarætlanina hjá Tórshavnar Kommunu fyri nýggja vøllin hjá felagnum í Hoyvík. Felagið vónar, at hesin verður liðugur miðskeiðið í 2014.
Samstundis sum Frankie Jensen er settur sum venjari hjá 2. deild, so er Kenneth H. Djurhuus settur sum venjari hjá næstbesta liðnum, 3. deild A, og hann skal eisini vera hjálparvenjari hjá Frankie Jensen.
(Myndatekstur: Fróði Danielsen úr nevndini hjá Giza Hoyvík og nýggi venjarin Frankie Jensen)


text:
Orð og lag: Holgar Jacobsen
Hon stóð við gluggan troytt og hugdi út
tey dimmu skyggj har spegla sorg og sút
tað lív hon fann ei glitursdansur var,
og tá eg hugdi sá eg at hon græt.
Og ár skjótt renna hugaheimi í
tá ungir dreymar lita vakran leik
á alheimsferð lá opin lívsins leið,
men hugdi eg fall tárið enn á kinn.
À sandinum mangt dyrbart minni fjalt
har brotasjógvar skola yvir alt
er verðuleikin kanska goymdur har,
man tárið falla? Er tað kanska nær.
Við kirkjugarðsins hvíta fjálga lið
har troyttar lagnur finna sálarfrið
har farnir vinir sova sælan blund,
ein dag vit aftur seta teimum fund.


text:
Næstan øll kríatúrini eru deyð, og ongin her veit, nær tey fáa nakað at eta aftur. Í lítla býnum uttan fyri Lokichoggio í Kenya, beint við markið til Suðursudan, hevur turkurin ført ringa hungursneyð við sær. Kea Arnlund greiðir
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Pínan, sum fylgir við at játta, verður sum beiskur heilivágur, sum vil lekja"
Søren Kierkegaard


text:
- Tíðindi, mentan og ítróttur
Føroyar eitt eindømi
Tak niður
52 % av føroyingum vísa ikki til menningarlæruna, tá tey verða spurd um lívsins uppruna, men til Gud. Í Týsklandi og Bretlandi er hetta talið 12 % og í Svøríki 10 %
Tað kom fram í fimta parti av sendingini Gud Signi Føroyar, sum varð send í gjár.
Menningarlæran hjá Charles Darwin sigur, at alt lív hevur ment seg í milliardir ár, og at menniskja og onnur djór hava felags forfedrar. Hetta vilja kreationistar ikki góðtaka.Millum evropisk lond eru Føroyar sostatt eindømi.
Rigmor Dam, landsstýriskvinna, sigur í sendingini, at lærarar í fólkaskúlanum hava skyldu til at undirvísa í menningarlæruni.
Petur Reinert, lærari í átrúnaði, og Bergur Samuelsen, lærari í lívfrøði, skifta orð um tað, sum kom fram í sendingini.
Sí eisini


text:
Leguhúsið í Nesvík byggjast út
21.06.2013 - 10:00 - Kelda: Trúboðin
Útbyggingin er eitt hart tiltrongt tiltak. Verandi leguhús var, tá ið tað varð bygt, bara fyrsta byggistig av trimum. Hóast tann upprunaliga verkætlanin er slept, hevur altíð verið tørvur á betri karmum í Leguhúsinum, og ein útbygging hevur verið væntað.
Leguhúsið í Nesvík varð vígt í 1993, og hevur soleiðis 20 ár á baki í ár. Hóast húsið hevur verið og framvegis verður nógv brúkt til ymisk tiltøk og legur, hevur altíð verið tørvur á betri karmum, til dømis til møti og líknandi.
Tí hevur Høvuðsstýrið gjørt av, at nú er stundin tann rætta at byggja uppí. Í fjør varð sett ein bygginevnd, sum skuldi taka sær av uppíbygging, og henda bygginevnd er nú komin so langt, at fyrireikingararbeiðið til byggingina er komið undir land. Nýggja byggingin heldur seg inni á økinum, ið Heimamissiónin eigur, so neyðugt hevur ikki verið at keypt afturat. Øssur Kjølbro, aðalskrivari, sigur í einari viðmerking, at bygginevndin hevur arbeitt bæði skjótt og effektivt.
Nógv ymisk ynski
Í arbeiðinum við at fyrireika byggingina, hevur bygginevndin havt samband við teir ymisku brúkarabólkarnar. Nógv ymisk ynski eru til byggingina, og hóast hetta er ein stór byggiætlan, so er ikki møguligt at ganga øllum ynskjum á møti. Tí hevur verið neyðugt við raðfestingum.
Eitt stórt ynski, og ein stórur tørvur, er á eini høll, ið kann nýtast til møti og innandura virksemi annars. Hetta verður ein partur av byggingini, og tað kemur serliga at avlasta verandi matarsal, ið hevur verið brúktur til bæði matar- og møtisal. Umframt hetta verður eisini eitt felagsøki á 160 fermetrar og 12 hjúnakømur bygt uppí.
Nýggir møguleikar
Uppíbyggingin letur upp fyri nógvum nýggjum møguleikum. Eitt er, at umstøðurnar til tey ymisku tiltøkini verða betri. Høllin verður á stødd við eina stóra fimleikahøll, og kann soleiðis verða brúkt til bæði møti og innandura ítrótt. Tá ið høllin er fullsett, rúmast eini 500 fólk í henni. Eisini ger nýggi parturin tað møguligt at leiga húsið út í pørtum, soleiðis at til dømis høllin og felagshølið kunnu verða leigað út til til dømis møti ella ráðstevnur.
Av øðrum tiltøkum, ið kunnu hugsast í framtíðini, nevnir Øssur Kjølbro, at betri umstøður verða fyri hjúnalegum, og at fyritøkur kunnu leiga húsið til t.d. starvsfólkaskeið.
Hvør er prísurin?
Kostnaðarmetingin fyri byggiætlanina er góðar 20 milliónir krónur umframt meirvirðisgjald. TAKS hevur játtað at rinda MVG aftur samsvarandi lógini um byggingar til almannagagnlig endamál, og verða hetta einar fimm milliónir.
Av byggikostnaðinum eigur Heimamissiónin sum er 12,5 milliónir, og er hetta peningur, ið er settur av til útbygging av Leguhúsinum. Harumframt er tilsøgn um átta milliónir í láni frá BankNordik. Øssur sigur, at ætlanin er so vítt møguligt ikki at troyta lánimøguleikan.
Ætlanin er, at arbeiðstakari ger høllina og felagshølini liðug, og at kamarlonin verður innilokað. Miðað verður eftir, at restin av arbeiðinum verður gjørt við sjálvbodnari arbeiðsmegi. Sjálvboðið arbeiði er nógv vert í pengum, og tað kann roknast við sum ein partur av fíggingini.
- Royndirnar vísa, at bygging skapar áhuga, og at verk hevur stuðul við sær. So vit vænta og vóna nógvar gávur og stuðul, vísir Øssur á.
Eftir at Heimamissiónin hevur havt hall í fleiri ár, er nærliggjandi at spyrja, hvussu uppíbyggingin ávirkar raksturin.
- Vit hava arbeitt í fleiri ár við at fáa ein sunnan rakstur, og vit meta, at raksturin er í einari góðari legu nú. Vit miðja eftir í størst møguligan mun at sleppa undan at læna. Sjálvandi, eftir uppíbyggingina verður húsið dýrari í rakstri, men leigumøguleikarnir verða hinvegin nógv fleiri, sigur Øssur.
Hvat hendir so nú?
Tað næsta, sum hendir við uppíbyggingini, er, at Høvuðsstýrið fyri Heimamissiónina og bygginevndin seta seg niður saman at tosa um útbjóðingina av byggingini og hvussu byggingin skal fara í gongd.
Ætlanin er, at uppíbyggingin skal vera liðug innan fimm ár.


text:
13. Mar 2018
Fyrsti heimadysturin í Betri Deildini verður leygardagin, og nú fáast árskortini til keyps. Árskortið er eisini lutaseðil um ferð fyri tvey við Atlantic Airways. Eisini ber til at melda til CLUB 1000.
09. Mar 2018
Hósdagin 22. mars kl. 16 til 19 verður limadagur. Umframt at tilmelding er til ymisku liðini, verða góð tilboð uppá 07 Vestur-klæðir frá Sport 24, sum koma vestur at vitja. Millum 17 og 18 skipa ungdómsvenjararnir fyri felagstiltaki. Og sjálvandi verður kaffi og køkur til øll.
08. Mar 2018
Tór-Ingar Akselsen hevur endiliga játtað at tikið enn eitt ár í svarta búnanum. 36-ára gamli sandavágsmaðurin var av týðningarmestu leikarunum í fjør, og dygdirnar og royndirnar fara at hjálpa okkum væl.
08. Mar 2018
Sunnudagin verður Betri Deildin endiliga skotin í gongd. Fyrireikingarnara hava longu verið í fleiri mánaðar, so tað verður gott at sleppa at síggja besta lið okkara aftur. Fyrsti dysturin verður á Argjum sunnudagin kl. 15.
04. Mar 2018
Annar spælarin í dag at leggjast afturat hópinum hjá 07 Vestur, er Nikola Krcmarevic, sum kemur úr næstbestu deildini í Svøríki til 07 Vestur.
04. Mar 2018
Í dag hava 07 Vestur styrkt seg við Kyrylo Silich, sum er framrættaður leikari úr Ukraina. 27-ára gamli Kira, sum hann verður róptur, kemur til 07 Vestur úr Jonava, í bestu deildini í Litava.
04. Mar 2018
Í annaðkvøld, mánadagin 4. mars kl. 20, verður ungdómsvenjarafundur, har øll tey, ið koma ætla at venja ungdómslið hjá 07 Vestur eiga at møta. Svenn og Jens Erik standa fyri fundinum.
02. Mar 2018
07 Vestur og Select hava longt stuðulsavtaluna, so 07 Vestur framhaldandi koma at leika í Select klæðum og nýta Select útgerð. Klæðir fáast til keyps í Sport24 í SMS, og seinni í mars verða góð TILBOÐ uppá klæðini tá árligi tilmeldingardagurin verður.


text:
Helt annars USA verða eitt sekulert samfelag, har staturin skilir seg frá religión, so at vit øll kunnu kenna okkum heima og trygg (ella hetta er í hvussu er tað, sum ávísir gudloysingar her á blogginum, áhaldandi hava roynt at billa mær inn). Men opinbart merkir sekularisma í praksis, at sjálvt um Kristindómur ikki má umboðast, so kann Kristindómur kortini alment niðurgerast og loypast á, kristnir tannáringar eisini! Í hvønn forstand skilir staturin seg harvið frá religión og hví og hvussu skulu teistar væntast kenna seg tryggar í eini slíkari skipan?
Har vóru í hvussu er eingir vaktarmenn klárir til at draga Dan Savage út, heldur ikki var maðurin fyri ágangi ella revsing, eins mong kristin hava verið tey seinastu árini.
Eg berið fult undir við Dan Savage, ágangur móti samkyndum er skeivt og eigur at stegðast. Skilji bara ikki heilt, hví hesum maðurin, sum er farin í hernað móti bullying, sjálvur í einum almennum skúla og alment, niðrandi og áloypandi ríkur í krovi á kristnum tannáringum. Tað einasta eg lærdi frá Dan Savage, er at maðurin lítið og einki veit um hermeneutiska tulking av Bíbliuni.
Les meiri her:


text:
25. oktobur spæla Týr stóra útgávukonsert í Løkshøll.
Fá føroysk tónleikanøvn hava klárað seg so væl sum Týr. Síðani teir byrjaðu at spæla í 1998 og slóu sítt navn fast við "Orminum langa" í Prix Føroyum 2001, hevur serføroyski víkingamálmsbólkurin lagt heimin fyri føtur sínar. Við eini røð av góðskuríkum útgávum og væleydnaðum konsertferðum í skjáttuni eru teir stútt klovnir upp eftir stiganum til altjóða viðurkenning og virðing. Í fjør fingu teir plátusáttmála við Metal Blade Records, eitt tað stórsta plátufelagið innan tungmálmsheimin, og herfyri fór fjepparatalið hjá Týr á Facebook uppum 100.000. Á YouTube hava milliónir sæð teirra videoløg. Sangarin í Metallica, James Hetfield, segði seg í summar vera heilt hugtiknan av teimum.
Eisini her heima í Føroyum eru Týr ímillum teir allarbest dámdu bólkarnar, serliga á palli. Teirra konsertir eru ikki einans kendar fyri at borga fyri tónleikaligari hágóðsku og orku í ovurmát, men eisini fyri at draga at sær eitt hav av fjepparum, sum hoppa, dansa, pikka korn og fara uppá gólv afturvið tónleikinum.
13. septembur kom nýggjasta útgávan hjá Týr, "Valkyrja", út í Føroyum. Týr hava verið á konsertferð runt í Evropa síðani stutt eftir útgávuna og hetta verður fyrsti møguleikin hjá føroyingum at uppliva fløguaktuella bólkin. Konsertin verður sostatt ein útgávukonsert. Eftir konsertina fer bólkurin at signera fløgur á bókasavninum við Løkin. Møguleiki verður sjálvsagt at ogna sær fløguna í tí sambandi, umframt T-troyggjur og annað, sum Týr selur.
Konsertin í Løkshøll, mentanarhúsinum í Runavík, er eisini serstøk, tí Týr koma úr Runavík og Skálafjørðinum.
- Vit gleða okkum serstakliga nógv at spæla í Runavík, og so í Løkshøll afturat, sigur Heri Joensen, sangari og gittarleikari í Týr.
- Tað er alt ov sjáldan at høvi býðst at spæla í okkara heimstaði.
Tað er í samband við árligu mentanarvikuna í Runavíkar kommunu, at útgávukonsertin er á skránni. Tað er Ungdómshúsið á Toftum, sum skipar fyri konsertini. Runavíkar kommuna fíggjar saman við Nes kommunu og áhugafeløgum virksemið í Ungdómshúsinum.
Týr spæla í Løkshøll, Runavík, fríggjakvøldið 25. oktobur kl. 22:00. Atgongumerkini kosta 200 krónur og fáa umvegis www.loksholl.fo. Tey kunnu eisini keypast í Kunningarstovuni í Runavík, umframt við dyrnar ein tíma undan konsertini.


text:
Orð: Ókendur
Lag 1: Ókendur
Lag 2: Eliasson
Týtt: Victor Danielsen
Upprunaheiti: Der er en sol
1. Ein sólin er, sum allar staðir lýsir,
eitt ljósið er, sum aldri slókna kann,
sum øllum vilstum leið til heimið vísir,
sum grøða kann hvønn syndasjúkan mann.
2. Eitt summar er, sum ævigt, ævigt varir –
so valdi vetur, kuldi, myrkur her! –
Ein gróðrartíð, sum eingin deyði tærir –
ein tíð, har aldri sól til viðar fer.
3. Ein ungdóm, sum kann aldri, aldri blikna,
Guds fólk skal eiga handan grøv og deyð;
har aldri nakar eldast skal og vikna,
eitt ævigt vár har finna skulu tey.
4. Hvat gagnar tær hin káti fagnaðarsongur
og sólarljómin, vársins vón og dýrd!
Skjótt dregur syndagleðin ikki longur,
skjótt er tín sál í deyðans dimmi stýrd!
5. Men Jesus er tann sól, ið ævigt skínur,
hann gevur lív, sum aldri enda fær,
hjá honum syndasjúkan, ið teg pínir,
skal verða grødd, har friður veitist tær.
6. Mót honum tak, og hann skal allar staðir
teg bera, geva ljós í myrka sinn,
úr hjarta skulu stíga songir glaðir,
hann skal tær bjarga í Guds Himmal inn!


text:
Orð: Anker Eli Petersen
Lag: Terji Rasmussen
Niðan gjøgnum býin, uttan mál og mið,
gløða inn í bilarnar, ið strúka tætt framvið.
Gongubreytir, handilsrútar, súrlig andlitsbrá,
harragud eg gleði meg, at sleppa her í frá.
Oman gjøgnum býin, ið tykist blíva minni,
sparka allar keturnar, ið gyrða Rasmus inni.
Útimøti, túnatos og fullir menn, ið skrála,
alt man vera betur enn at ganga her og vála.
Omaneftir Kongabrúnni, alt eg eri mentur,
í Røntguni, har savnast allir teir, ið ræðast gentur.
Gøtuljós og taraluktur, rom og Coca-cola,
eg skuldi kanska ikki drukkið meira, enn eg kann tola.
Omaneftir, niðaneftir, omaneftir vallaratúni,
har fór hestur mín tann brúni,
omaneftir vallaratúni…
Allan vegin heimeftir, murri eg ein tóna, omaneftir,
niðaneftir, tú mást ikki sovna.
Tað síðsta, ið eg hugsi um, tá eg detti av,
er at eg skal minnast til at…


text:
Vit kunnu staðfesta, at tó at eingin forðing sigst at vera fyri fastar setanir, verða námsfrøðiligir stuðlar í fólkaskúlanum bert settir fyri eitt skúlaár hvørja ferð.
At stuðlar ikki kunnu fáa føst størv merkir bæði, at ein øgiligur ótryggleiki er um starvið, umframt at tað kann ávirka trivnaðin hjá stuðlunum, soleiðis at teir velja at søkja aðrar leiðir. Avleiðingin av hesum er m.a. at barnið/næmingurin skal fyrihalda seg til nógv ymisk fólk, og at upplærdir førleikar og royndir fara fyri skeyti.
Vit kunnu staðfesta, at tímatalið, ið lýst verður eftir í fólkaskúlanum, ikki røkkur til toymisarbeiði, foreldrasamstarv ella til fundarvirksemi yvirhøvur, og er hetta ikki nøktandi. Hetta merkir, at tað er trupult at gera eina heildarætlan og heildarmynd, sum skal til fyri at tryggja, at tað sum arbeitt verður við, veruliga er tað, sum er neyðugt. Uttan samstarv um barnið/næmingin, er trupult at flyta tað fram á leið.
Harafturat hava vit ein grundaðan illgruna um, at fakligir førleikar ikki verða virdir, tá ið vit síggja, at serstovur, sum hava eina “hægri” flokkan, vera mannaðar við ófaklærdum starvsfólkum.
Ein grundaður ivi er um, at faklig atlit ikki verða tikin til tørvin hjá barninum/næminginum, meðan tað tykist greitt, at tað bert verða tikin fíggjarlig atlit.
Eisini er tað skakandi, at førleikamenning av stuðlum í fólkaskúlanum ikki verður raðfest, tá tað vísir seg, at teir sjáldan ella ongantíð hava atgongd til skeið ella líknandi. Hetta er als ikki nøktandi! Námsfrøðiligu stuðlarnir eiga bæði at verða førleikamentir í mun til tær avbjóðingarnar, ið barnið/næmingurin hevur, umframt at teir eiga at sleppa á somu skeið sum lærararnir - serliga tá ið hugsað verður um, at stuðlar og lærarar arbeiða tætt saman, og eiga teir tí sjálvsagt at fáa somu vitan.
Tað er nógv, sum bendir á, at tá ið fólk verða sett, verður ikki tikið hædd fyri, at arbeiðsorkan og/ella førleikarnir hjá tí setta er í samsvar við tørvinum hjá barninum/næminginum. Heldur er tað tann “bíligasta” loysnin, sum verður raðfest - tað er bíligari at velja eitt ófaklært fólk framum ein námsfrøðing, og tað er bíligari at velja námsfrøðing fram um ein lærara.
Flestu av umstøðunum nevndar her, er landsstýriskvinnan vitandi um, eins og undanfarni landsstýrismaðurin í Mentamálum var vitandi um tað. Og tó ger Mentamálaráðið einki.
Føroya Pedagogfelag hevur nú í rúma tíð roynt at fáa greiðu á viðurskiftini hjá stuðlunum í fólkaskúlanum, men einki rínur við.
Hetta er ikki rímiligt, hvørki fyri okkara limum ella fyri børnunum – og Føroya Pedagogfelag vil tí enn einaferð heita á Landsstýriskvinnuna í Mentamálum um at bera so í bandi at betra um hesi viðurskiftini:
- bæði við at seta skúlunum treyt við, at starvslýsingarnar skulu vera í tráð við ásetingarnar í sáttmálunum
- at samsvar er millum starvslýsing og veruliga arbeiðstíð
- at møguleiki skal vera fyri førleikamenning av stuðlunum
- at semja má gerast um krøvini til serstovu, soleiðis at ongin ivi er um, í hvørjum lønarflokki stuðlarnir skulu flokkast
- og at námsfrøðiligir stuðlar fáa virðilig kor við einari fastari setan!


text:
Orð: M.B. Landstad
Týtt: Jákup Dahl
Guð, tú tín akur má signa og verja,
sáddur hann er við títt himmalska sáð;
lat ikki stormarnar oyða og herja,
nálirnar køva og bróta tey strá!
Sáa og væta, tað kunna vit eina,
lær okkum, Harri, at duga tað væl;
vøkstur og signing er títt verk aleina,
Harri, tín skaparhond virka tað skal!
2. Lat tað tá lukkast við vinnu og møði,
vís okkum beinasta vegin at gá!
Lat tað tá lukkast við gróðri og grøði,
signa alt kirkjufólk títt, stór og smá!
Búnast skal akurin av tínum ráði,
so vit við gleði hann heysta ein dag!
Harri, vár Guð, tú mást signa í náði
kirkju, tú setti her á hesum stað!


text:
Orð: Ókendur
Týtt: Kajfinn Hammer
1. Tað lív, eg nú livi,
er Kristusi givið,
av sonnum ber brá av tí himmalsku verð;
tó myrkir um heimin
gerst ljósari leið mín
til Heimið tað hagar eg eri á ferð.
Niðurlag: Aftur og aftur meg Andin áminnir,
at søkja eitt djúpari lív við mín Guð,
til tess at Hans avmynd ígjøgnum meg strálar,
so heimurin sær, at Hann valdi meg út!
2. Eg fall í ta snaru,
at søkja Guðs æru
við lóg, tó við blóði varð goldin mín skuld!
Guð sjálvur meg keypti,
Hann ikki mær slepti,
við trúnni á Navn Hans mín synd øll varð huld.
3. Um Jesus eg syngi,
eg frið havi fingið,
Hann bar mína synd og Hann hoyrdi mítt róp.
Við trúnni á Orðið
og blóðið eg tori,
at trúgva meg frelstan frá synd gjøgnum dóp.
4. Mín sál á sær kennir,
skjótt stundin upprennur,
tá Jesus tey heintar, sum her hava trúð.
Statt búgvin, mín vinur,
ver íðin, ei linur,
at Hann teg kann lata í snjóhvítan skrúð.


text:
Barbara Holm 26.04.2016 (22:37)
- Føli meg hóttan av samgonguni
Heðin Mortensen er tungan á vágskálini í uppskotinum um at loyva samkyndum av giftast borgarliga. Og júst nú segði Heðin Mortensen av tingsins røðarapalli, at hann kennir seg hóttan av samgonguni.
- Men eg lati meg ikki hótta, legði tingmaðurin aftrat.
Í morgun legði Heðin Mortensen eitt broytingaruppskot fram, har hann vildi hava uppskotið til fólkaatkvøðu.
Tað sær tó út til, at Heðin Mortensen er kroystur av samgonguni, til at atkvøða fyri uppskotinum.
Sum skilst hevur Heðin Mortensen verið á fundi við samgonguleiðararnar seinastu tímarnar. Og tá Heðin Mortensen tók orðið fyri løtu síðani segði hann, at hann vildi ikki risikera samgonguna uppá hetta málið.
Tí heitti hann á formanni um at niðurleggja fundin eina løtu, so at hann kundi tosa við løgmann um málið.
Heðin Mortensen leggur aftrat, at hann kendi seg hóttan at samgonguni í hesum málið.
Tað letur til, at orðaskiftið um at broyta hjúnabandslógina nærkast endanum.
Her ber til at síggja orðaskiftið beinaleiðis:
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Nevndin í Skive Svømmeklub Poseidon kallaði herfyri inn til eykaaðalfund, av tí at ein stórur hópur av foreldrunum hjá bestu svimjarum har vóru ónøgd við, at felagið vildi slíta úrvalssamstarvið við Viborg Svømmeklub. Foreldrini ætlaðu at velja seg inn í stjórnina í felagnum, men fingu tá á aðalfundinum at vita, at einans nevndin og aktivir limir yvir 16 ár kundu atkvøða. Og við tað at svimjararnir eftir øllum ikki vóru har, ella vóru ov ungir, so kundi nevndin velja seg sjálva inn aftur.
Continue reading Úrvalssvimjarar í Skive rýma nú vegna atkvøðufintu
Úrvalssvimjarar í Skive rýma nú vegna atkvøðufintu
Nevndin í Skive Svømmeklub Poseidon kallaði herfyri inn til eykaaðalfund, av tí at ein stórur hópur av foreldrunum hjá bestu svimjarum har vóru ónøgd við, at felagið vildi slíta úrvalssamstarvið við Viborg Svømmeklub. Foreldrini ætlaðu at velja seg inn í stjórnina í felagnum, men fingu tá á aðalfundinum at vita, at einans nevndin og aktivir limir yvir 16 ár kundu atkvøða. Og við tað at svimjararnir eftir øllum ikki vóru har, ella vóru ov ungir, so kundi nevndin velja seg sjálva inn aftur.


text:
Manglar tær limakort?
Eftir avtalan við GoBoat Aalborg var komin í lag, so hava fleiri limir gjørt vart við, at teir ikki hava verið eftir limakortinum enn. Tískil vilja vit bjóða limum, ið mangla limakortið, at heinta kortini á tveimum privatbústøðum í morgin, mikudagin 25 apríl millum kl 10:00-19:00
GG! Tey, ið ynskja at tekna seg sum lim, mugu tekna seg á heimasíðuni, áðrenn kortið verður heintað. Vit taka ikki ímóti reiðum peningi!
Kortini kunnu heintast:
Kl 10:00-18:00
Bryndis í Dali
Plateauet 30, 9000 Aalborg
tlf. 42476455
Ella
Kl 10:00-14:30 og Kl 16:30-19:00
Brynhild Dam,
Årestrupsvej 8, st. th. 9000 Aalborg
tlf.: 53611218
Vinaliga sendið eini sms-boð til rætta viðkomandi í minsta lagi 15 min áðrenn, kortini verða avheintað. Tað er somuleiðis ynskiligt, at tit í sms-boðunum viðmerkja navn/nøvn á viðkomandi, ið mangla/r kort.


text:
KÍF finalupláss - Dráttur bronsu
Seinastu dystirnir í FM-kappingini hjá kvinnum vóru leiktir um vikuskiftið, og avgerð er nú fallin, at tað verður KÍF, sum skal royna seg í finaluni móti Fleyr, sum var klárt á odda, tá sjálv landskappingin endaði.
Teir tríggir dystirnir í meistaradeildini hjá kvinnum hetta vikuskiftið endaðu soleiðis:
SÍ - Mjølnir 3-2 (19-25, 25-17, 23-25, 26-24 og 15-9)
TB - Fleyr 0-3 (16-25, 11-25 og 14-25)
Dráttur - KÍF 3-2 (13-25, 26-24, 25-20, 15-25 og 15-10)
Við tað at Dráttur vann sín dyst 3-2 á KÍF, og Mjølnir tapti sín dyst móti SÍ 3-2, so gjørdist tað Dráttur, sum vann bronsuna. meðan Mjølnir endaði á 4. plássi.
Finalurnar í hesi vikuni
Finalurnar um FM-heitið verða longu hósdagin 12. apríl og leygardagin 14. apríl. Hesir dystir verða báðir leiktir í Stórhøllini á Hálsi, har taraflexgólvið verður breitt út, og karmarnir verða eins og í sambandi við steypafinalurnar.
Spælt verður best av tveimum dystum, men um liðini vinna hvør sín dysti (settmunur onga ávirkan), so verður leikt eitt eykað Gylt sett leygardagin beint eftir seinna dystin. Hetta settið verður leikt upp í 15.
FM-finalurnar verða leiktar soleiðis:
Hósdagin 12. apríl:
Kl. 18.00 Fleyr -KÍF, Kvinnur
Kl. 20.00 ÍF-Mjølnir, Menn
Leygardagin 14. apríl:
kl. 13.30 Fleyr-KÍF, Kvinnur
kl. 16.00 ÍF-Mjølnir, Menn
Endaliga støðan í landskappingini gjrødist henda:


text:
REGLUR – VETRARKAPPINGIN Í RENNING 2009/2010
Endamál
Endamálið við kappingini er at skapa dygdargóðar kappingar fyri rennarar á einum hvørjum støði, og at økja og styrkja um áhugan fyri renning yvirhøvur.
Reglur fyri luttøku
Kappingin er fyri allar limir í frælsu ítróttafeløgunum í landinum, sum eru limur í FÍF. Kappingarnevndin hjá FÍF kann geva undantaksloyvi til einstaklingar í serligum førum.
Bert rennarar, sum eru skrásettir limir í einum felag áðrenn kappingardag, kunnu telja við.
Tó kann ein, sum ikki er limur eftir fyrsta umfar, í seinasta lagi áðrenn næsta umfar blíva skrásettur í einum felagið og samstundis telja við í kappingini.
Tað verður kappast í hesum bólkum:
-Kvinnur / menn opin bólkur (f. -1993)
-Kvinnur veteranar / Menn Veteranar (f. 1955-1964)
-Menn Superveteranar (f. 1954 ella fyrr)
-Kvinnuunglingar / Mansunglingar (f. 1989-1993)
-Gentur / Dreingir (f. 1994-1998)
Tað verður einans skipað fyri einstaklingakapping. Ein rennari kann skifta felag í sama kappingarári.
Kappingarsløg
Kappingarnar kunnu verða landsveg-, býar-, ella crossrenning. Kappingarsløg verða fastløgd áðrenn kappingarbyrjan.
Kappingar
Talið av kappingum er fimm:
1. umfar – 14. November 2009 Runt Agnið – 10,3 km (5 km) – Roysnið/Treysti
2. umfar – 05. Desember 2009 í Tórshavn – 12 km (3,5 km) – Bragdið
3. umfar – 30. Januar 2010 í Hvalvík/Streymnes – 7,7 km (2,5 km) – Bragdið
4. umfar – 20. Februar 2010 í Hvannasundi – 10 km (4 km) – Treysti
5. umfar – 27. Mars 2010 í Várkapping í Runavík – 10 km (5 km) – Roysnið
Kvinnu- og mansunglingar renna sama tein, sum tey vaksnu. Teinurin í klombrum er teinurin, sum gentur og dreingir renna.
Kappingarnevndin loyvir, at motiónsrenning fer fram í somu renning sum vetrarkappingin.
Samanteljing
Samlaða einstaklingakappingin verður avgjørd eftir stigum, sum hvør einstakur rennari ognar sær í hvørjari einstakari kapping. Trý tey bestu av teimum fimm umførunum telja við. Vinnari verður tann íðkarin, sum hevur ognað sær flest stig.
Ein skal í minsta lagið hava luttikið í trimum av teimum fimm umførunum fyri at telja við í samlaðu kappingini.
Stigatalva:
1 = 50 stig
2 = 47 stig
3 = 45 stig
4 = 43 stig
5 = 41 stig
6 = 40 stig
7 = 39 stig
osfr.
Harumframt verða latin 3 bonusstig um ein hevur luttikið í fýra kappingum og 5 bonusstig um ein hevur luttikið í øllum fimm kappingunum.
Stendur tað á jøvnum, vinnur einstaklingurin, sum hevur hevur flest sigrar osv.
Tilmelding
Tilmelding fer fram á staðnum áðrenn kappingarbyrjan ella online á heimasíðuni hjá Frælsum Ítrótti Føroya, sum er www.athletics.fo ella www.renn.fo.
Umsitan
Kappingin verður umsitin av Frælsum Ítrótti Føroya (FÍF).
Oktober 2009
Kappingarnevndin hjá Frælsur Ítróttur Føroya
Hallur Holm
Formaður


text:
Orð: Viktor Sund
Týtt: Martin Joensen
1. Har fjøllini reisa seg úr havsins morgunrond
og dalurin grønur er og fagur,
skal einaferð várt brúðarfylgi ganga fram við strond
í summarskrúði klødd, kvinna og maður.
2. Har barnadreymar lættu sær sum firvaldar á flog
og ungdómsminni sveima millum fjalla,
har skalt tú fáa lyfti mítt, vit sigla kærleiksboð:
Hvør annan vilja elska ævi alla.
3. Har fjøllini reisa seg vit svørja kærleikseið
um trúfesti og tokka til hvør annan.
Har byggja vit várt eydnuheim og leggja saman leið
mót heystardøgum og mót korum manna.


text:
- Tíðindi, mentan og ítróttur
90 latið lív í tropiskari ódn
Tað skrivar BBC. Fleiri bygdir eru hart raktar.
Filipsoyggjarnar verða ofta raktar av tropiskum ódnum, tó plagar oyggin Mindanao ikki at verða rakt.
Stór vatnflóð og nógvur runuskriði hevur verið, og hetta hevur lagt fleiri bygdir í oyði.
Bjargingarfólk og sjálvboðin leita eftir løstaðum ella deyðum í raktu økunum, men leitiarbeiði verður nógv seinkað av stóru nøgdini av runny og gróti, ið er skriðið.
Eisini er leitingin tarnað av streymsliti og samskiftis trupulleikum.
Væntað verður, at ódnin rakar sunnara part av Vietnam um tríggjar dagar.
Sí eisini


text:
VIRKISVITJAN Á HEYSTI 2016
Mikukvøldið 23 november 2016 skipaði SÁL fyri einum sosialum og fakligum tiltaki í Keypmannahavn fyri sálarfrøðilesandi.
Vit hittust klokkan 19.00 á Vestre Voldgade 111, har Psykologcentret Trekanten heldur til. Á Trekanten hevur Marita Mortensen, ið flutti niður til Danmarkar í 1974 og varð útbúgvin sálarfrøðingur fyrst í 80’unum, eina sjálvstøðuga klinik. Umframt Maritu starvast 14 aðrir sjálvstøðugir og tilknýttir sálarfrøðingar, ið allir hava hvørt sítt serøki. Marita hevur starvast á nógvum ymiskum økjum á síni yrkisleið: fyrstu tíðina innan heilsuøkið, síðan innan organisatiónssálarfrøðina og nú sum kliniskur sálarfrøðingur, har hon millum annað arbeiðir við arbeiðisviðkomandi trupulleikum.
Marita fortaldi okkum um sítt áhugaverda dagliga arbeiði sum sálarfrøðingur, hvussu hennara yrkisleið sum sálarfrøðingur hevði verið, og hvussu tað er at vera sjálvstøðugur sálarfrøðingur í Danmark. Harumframt settu vit henni ymsar spurningar; eitt nú um útbúgving, gerandisdag, sálarfrøðileið og tilgongd. Marita arbeiðir út frá einum systemiskum og narrativum sjónarhorni, umframt at hon leggur stóran dent á tað kropsliga. Í trá við hetta sluppu vit øll at royna eitt mindfullness øvilsi, sum hon brúkar í sínum dagliga arbeiði sum sálarfrøðingur. Eftir hetta vórðu vit víst runt í hølunum hjá teimum ymsu sálarfrøðingunum og Marita bjóðaði kaffi og kaku.
Eftir at hava verið og vitjað í góðar tveir tímar, fóru vit víðari á eina barr, har vit sótu og prátaðu tvørturum teir ymsu árgangirnar og tey ymsu lestrarstøðini. SÁL vil við hesum takka Maritu fyri sera stóran blíðskap og eina ómetaliga áhugaverda framløgu, ið gav okkum øllum eitt innlit í, hvussu tað millum annað kann verða at starvast sum sálarfrøðingur.


text:
Adam eina løtu var,
einsamallur her í verð,
kvinnan enn var ikki liðug »fabrikerað«,
men fyrst ið hann hana sær,
ivast hann ei hvør hon var,
hugsar: »Handan vakra kvinnan mín skal verða«.
Eins og Adam tonkti tá,
mangur drongur tonkja má,
tí so nógvar vakrar gentur her vit eiga,
er hann smæðin, vendir sær,
torir henni ei nóg nær,
onkur bilur nokk skal tey tá saman leiða.
Fyrr tey nýttu hjall og neyst,
hoyggjhúsið tó nýttu flest,
har bar til at halda ástarfund í loyndum.
Nú í bili, opinlýst,
tíggju ofta samantrýst,
halda slíkar fundir, tað veit ein av royndum.
Ikki øll tó nýta bil,
halda tað ber betri til,
einans tvey á eini súklu við
motori,
brátt gerst gentan køld og blá,
drongurin tá verma má,
hana, annars er tað ikki rætt atborið.
Dansurin er góður við,
hann fær tingini á glið,
har kann sigast tað sum ei bleiv sagt í bili,
tey sum ikki nýta dans,
skulu hava onkran tjans
møtir, ungdómslegur, soleiðis er skilið.
Onnur hava ongan hast,
sjeyti ár, ei fingið fast,
blíva kallað gamlir dreingir, gamlar gentur.
Harrin tó helt, ei var gott,
liva eina dag og nátt,
rætt hann hevði nokk, um hann ei var studentur.
Sita vit tí her í kvøld,
ikki svong og ikki køld,
kokkarnir, teir hava allir úr at gera,
menn og kvinnur lið um lið,
hava ikki á sær frið,
smílandi tey okkum mat og drekka bera.
Ynskja vit nú okkum tað,
at vit skulu hvønn ein dag,
liva lukkulig í friði og í náðum.
Harrin fylgja okkum skal,
tá skal alt nokk ganga væl,
hann er álitið hjá høgum sum hjá lágum.


text:
Framsókn skal boða frá, at 52 ára gamli Poul Clementsen verður valevni fyri flokkin, tá løgtingsval verður.
Poul var ein av stovnarunum av Framsókn og hevur verið skrivari og hjálparfólk floksins frá byrjan. Hann hevur einaferð áður stillað upp fyri Framsókn, tað var til kommunuvalið í Tórshavn í 2012.
-Eg sakni visjónir í føroyskum politikki. Vit halta aftur úr og tíðin fer, oftari enn gott er, við at akutviðgerða smálutir, sum eftir mínum tykki ikki hoyra heima á løgtingi.
-Vit hava ein latentan tørv á at lata eyguni upp fyri umheiminum, so vit eins og vaksið fólk reisa okkum og taka avgerðir, ið forma okkara felags framtíð upp á føroyskar treytir.
-Fyri mær at síggja, er Framsókn tað fríska lotið, sum skal til, fyri at flyta tingini framá. Vælferð og framburður koma ikki av tingsins røðarapalli, men úr rásarúminum hjá tí einstaka. Í staðin fyri at lóggeva hampafólk niður í smálutir, skulu vit loyva tí einstaka at spíra, vaksa og blóma. Tá koma nøgdsemi og vøkstur av sær sjálvum.
-Einar tíðarhóskandi Føroyar, merkir fyri meg, at vit dagføra gamlar tankagongdir. Eg havi varhugan av, at fólk eru troytt av, at lægsta talið altíð skal vera felagsnevnari og tað kundi eg hugsað mær at gjørt nakað við.


text:
Orð: Emily Sullivan
Lag: Philip Paul Bliss
Týtt: Victor Danielsen
1. Sáðið, tú sáar, tá morgun svann,
sáðið, tú sáar, sum dagur rann,
sáðið, tú sáar á kvøldartíð,
sáðið, tú náttmyrkri sáar í –
áh, summarið líður, heystið kemur!
Hvør ávøkstur verður tá?
Niðurlag: Sáað um dag ella dimmastu nátt,
sáað í máttloysi ella í mátt –
ilt grør av illum, av góðum gott –
tíðin fer, og koma skal heystið brátt.
2. Sáðið, ið fellur, har breyt er hørð,
sáðið, ið fellur í gaddajørð,
sáðið, ið fall, har sum illgras stóð,
sáðið, ið fellur, har mold er góð –
áh, summarið líður, heystið kemur!
Hvør ávøkstur verður tá?
3. Sáðið, ið volda man sorg og sút,
sáðið, ið dríva man vitið út,
sáðið, ið spilti eitt navn fullgott,
sáðið, ið volda man skomm og spott –
áh, summarið líður, heystið kemur!
Hvør ávøkstur verður tá?
4. Sáðið, ið fall, meðan stríðið brann,
sáðið, ið fall, meðan grátur rann,
sáðið, ið vónina við sær bar,
sáðið, í trúskapi sáað varð –
áh, summarið líður, heystið kemur!
Hvør ávøkstur verður tá?


text:
Eftirmeting av Fróðskaparsetri Føroya verður løgd fram 13. januar 2015
Landsstýrismaðurin í mentamálum, Bjørn Kalsø, setti á heysti 2013 eina uttanhýsis serfrøðinganevnd at eftirmeta Fróðskaparsetur Føroya. Nevndin er nú komin á mál við eftirmetingini, sum er fyrsta av sínum slagi, og sum er ásett í løgtingslógini um Fróðskaparsetur Føroya.
Á almennum tiltaki fer nevndin at leggja fram niðurstøður og draga fram tilmæli. Nevndin hevur arbeitt út frá hugsjónini “vit eftirmeta fyri at menna”. Eftirmetingin skal vera við til at tryggja, at Fróðskaparsetur Føroya livir upp til altjóða krøv, sum verða sett til granskingargrundaðar universitetsútbúgvingar.
Í serfrøðinganevndini eru Linda Nielsen, professari, dr.jur. Københavns Universitet, Jón Torfi Jónasson, professari ph.d., Háskóli Íslands og Jürg Glauser, professari Dr. Phil., University of Zürich og University of Basel.
Framløgan verður í Mentamálaráðnum týsdagin, 13. januar kl. 15.00.
Øll eru vælkomin.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Orð: Mary Ann Baker
Lag: Horatio Richmond Palmer
Týtt: Petur William Háberg
1. Harri, hygg, sjógvarnir bróta,
og stormurin streingir á,
í skýggjum er himmalin huldur,
og eingin er hjálp at sjá.
Leggur tú ei í tað, Harri,
svevur tú trygt í rong,
nú vit hjartkiptir burtur brátt ganga,
nú ið stundin er myrk og trong?
Niðurlag:
„Valdið á fold er mín óðalsogn:
Verði logn,
menn ella andar hins myrka skots
og atsóknir ódnar og bylgjubrots
ei saka tann bátin, sum við sær ber
tann Gud, sum frá upphavi var og er.
Alt vald á fold er mín óðalsogn:
Verði logn! Verði logn!
Alt vald á fold er mín óðalsogn:
Logn – blikalogn!“
2. Harri, eg rópi í angist
av ítastu neyð í dag,
í hjarta míns dýpi er myrkur
og neyðarróp – hoyr tú tað.
Sál mín fortapt um at søkka,
syndmyrkurs avgrund nær,
tak við róðrinum, himmalski Harri,
eg leiti mær skjól hjá tær!
3. Harri – øll neyðin er farin,
nú havi eg funnið skjól,
sál mín nú Himmalin speglar
sum silvitni morgunsól.
Harri mín, far ikki frá mær,
fylg mær, tí leið er vánd,
til eg havnina lívsælu nái
við himmalsku friðarstrond.


text:
Orð: Mikkjal á Ryggi
Lag: Regin Dahl
1. Um summarið altíð
so nógv er at gera,
letingi einans fær lætta og frið,
er veltingin liðug, so torvið er at skera,
heiðarnir sortna nú so við og við,
í hvørji lág
eru at sjá
nýskornar gravir við móbakkum hjá.
2. Skóleysir dreingirnir standa á eyga,
streymar um andlitið sveittin so strítt;
torvu á torvu so kvikir teir laða,
ryggirnir rætta og kreppa seg títt.
Karbleytan mógv
bera um hógv
genturnar, dálkaðar frá høki til skógv.
3. Tungt fellur strevið á sólheitum degi,
lúgvaðum manni er hvílan so kær,
linkar hans hugur, so minkar hans megi,
mangur man ynskja, at kvøldið var nær,
ber tó ei til
at steðga eitt bil,
um millum teir røsku hann rokna seg vil.
4. Minkar títt lívsmót, lat barmin hin tóma
fylla seg aftur við fagurt at sjá.
Hygg, hvussu bláber um heyggjarnar blóma,
hygg, hvussu fípurnar veittra í lág.
Á tjørnini har
snákar nú sær
eitt yndisligt, elskandi stikkantarpar.
5. Við vanganum grønum
og reyðbrúnum nakka
hann kappast í litum við blomstur í líð.
At síggja tey svimja og hoyra tey kvakka
lyftir mítt sinni og lættir mítt stríð.
Føgur natúr
rekur út úr
slittyngdum manni hans møði og stúr.


text:
Orð: Anker Eli Petersen
Lag: Terji Rasmussen, Kim Hansen og Kaj Johannesen
Sveittin bleiktrar á tínum bróstum,
ið stoytast sum havaldur, beint undir mær.
Rútarnir døgga av kykandi anda,
strípur av vætu á glytrandi glær.
Og náttin stunar í drátti,
vindur upp á seg av ljóðleysum mátti,
hveppur seg saman við tær.
Rykkingar nørast í ótamdum rørslum,
fornhavið brýtur um bogar og sker.
Eymleiki, villskapur, skiftast um valdið,
leiðast á okkara ørvitisferð.
Ein kensla av djúpari frøi,
blandar seg saman við tamdari øði,
frumskýggj, ið náttin ber.
Og okkar heimur loysir seg upp,
bleiktrandi norðanljós lita alt blátt.
Á hválvinum kálvar ein stjørnubræðing,
alheimsins múrar, rapa í nátt.
Og handan tómleikans vøllir,
ferðast eitt bros gjøgnum ósæddar høllir,
teskar um frið og sátt.


text:
Ráðstevna um maritimar førleikar
Á MARCOMP 2018 ráðstevnuni í Svendborg í gjár vóru mong boð um, hvørjum førleikum Bláa Danmark hevur tørv á í framtíðini. Hvussu meðarbeiðararnir skulu brynjast til tørvirnar, ið verða um fimm ár, hvat ið drívur vøksturin og hvør hevur ábyrgdina fyri menningini av framtíðar maritimum vinnum.
Umleið 100 umboð úr maritimu vinnunum, útbúgvarstovnum og felagsskapum hittust at umrøða hesi evnini og mangt annað. Ráðstevnan setti framtíðina hjá teimum ungu og Bláa Danmark í fokus í royndini at finna svarð upp á tørvin í framtíðini.
Millum framløgufólkini vóru umboð fyri Bláa Danmark og frá teimum lesandi. Íblástur fekst eisini frá Heilsuverkinum, har talgilding hevur elvt til framstig. Claus Rehfeld stjóri í Health Innovation Institute kundi geva Bláa Danmark íblástur við góðu og vánaligu royndunum hjá Heilsuverkinum, herundir við heilsupallinum og kunstigum intelligensi.
Rástevnan gav góðan íblástur til, at Bláa Danmark kann fyrireika seg til broytingar, bæði sum reiðarí, veitarar, myndugleikar og útbúgvingarstovnar. Luttakararnir fingu eisini í orðaskiftum møguleika at hoyra røddirnar á teimum ungu - framtíðini - um hvussu framtíðar maritimu útbúgvingarnar eiga at verða skipaðar.
Marcomp 2018 varð fingin í lag í tøttum samstarvi millum fleiri felagsskapir, útbúgvingarstovnar og fyritøkur í Bláa Danmark og fekk stuðul úr Fonden for Fynske Bank og Svendborg Kommunu.
Kelda: Maskinmestrenes Forening/maritimedanmark.dk


text:
Karavella Marionett-Teatur er eitt leikhús við 13 leikarum og einum dukkuførara. Leikhússtjóri og dukkuførari er Rakel Helmsdal, sum spælir allar leiklutir, ger dukkurnar og skrivar leikirnar.
Karavella Marionett-Teatur miðjar ímóti at seta upp í hvussu so er ein leik árliga.
Í løtuni leika tey "Revurin við silkiturriklæðinum", sum er ævintýrleikur skrivaður eftir klassiska ævintýrinum "Køtturin í stivlum" hjá Charles Perrault. Hedvig Westerlund Kapnas leikstjórnaði.
Sjálvt leikhúsið hevur Ole Jakob Nielsen smíðjað. Ljósið hevur Árni Baldvinsson gjørt og Kjartan Nolsøe Jespersen hevur syrgt fyri ljóðinum.
Á Karavella-blogginum ber til at lesa alt um, hvussu leikhúsið varð til.


text:
Thursday, February 25, 2016
Tá gandur ikki longur ber til
‘Fíggjarlig verkfrøði’ er sum búskaparligt latín komin hartil ið vegurin endar, nú fíggjarkreppa aftur hóttir stórar partar av heiminum; vónandi síggja føroyingar fyrimunin í at hava eina høvuðsvinnu sum kann standa seg í illveðri.
Í tí almenna kjakinum um fisk og føroyska framtíð hava hugtøk sum “marknaðarbúskapur” tey seinnu árini fingið ein merkiliga mantriskan dám. Alt gott um marknaðarbúskap sum so, men tað vísir seg at vera rættiliga flótandi hvat fólk leggja í hetta orð. Dagsins politiseraða merking av tí — hvør hon enn er — tykist uppstaðin í kjalarvørinum av tí kommunistiska kollapsinum í endanum á 1980unum og tí støðu summi vinstra-intellektuell sóu seg í tey fylgjandi árini og áratíggjuni. Ein mistur marxistiskur identitetur mátti umformast til okkurt annað, og í so máta mundi tað vera funnin fressur at yvirhála tey konservativu á høgru síðu. So mikið var longu hent í USA, har tann trotskyistiski leggurin av marx-leninismuni so við og við hevði skift ham og var lopin um bukk, yvir í sokallaða neokonservatismu. Her heima hava vit eisini sæð onkrar fyrrverandi OFMLarar knappliga leikandi í um “marknaðarbúskap” sum var talan um hugmyndafrøðiligt halgineyt, við rákapitalistiskum dogmum virkandi sum sjálvsagdir sannleikar til eitt og hvørt høvi.
Hjá nøkrum hendi alt hetta uttan iva av reinum hjarta; hjá øðrum var talan møguliga um minni heiðurlig motiv, har inngrógvin illvild móti vinnulívinum mundi fylgja við sum arvagóðs frá maoistiskum døgum. Ofta manglar intellektuell kensla fyri lívsins margfaldu blanding av menniskjansligum tørvum og atlitum, tað veri seg yvirlivilsi ella profittur í vinnuhøpi, samfelagssinni ella solidaritetur, og hvat sum helst har ímillum.
Eitt lop úr vinstru veit yvir í høgru hevur sjálvandi eina meir ella minni logiska frágreiðing. Betongharðar hugsjónir, um enn klæddar í retoriskt stás, trívast ofta í einum heimi sum er akademiskt væl pussaður og pyntaður: smáborgarlig atlit til praktiskar avleiðingar av drastiskum tiltøkum hvørva sum døgg fyri sól í tí innbløðraðu verðini. Har gerst ístaðin alt so passaliga einfalt við ideologiskum asfalti trumlað yvir hvønn teoretiskan teig. Uttan mun til um tað væl polstraða skriviborðsflogvitið situr úti á Pinochet Light ella á Pol Pot Soft — har skera tey yvir kamb, barbera nuansur burt, og hølva óviðkomandi fjas av. Alt fyri ta perfektu ástøðina, og politiskt korrekt.
Hvørjir samanhangir?
Hvussu endaðu vit her og hvat hevur hetta at gera við dagsins fiskivinnu debatt? Jú, tað er tað politiseraða hugtakið “marknaðarbúskapur” ið eigur alt hetta dragslið. So vit mugu — um vit skulu hava nakað skil á í orðaskiftinum um vinnuna — finna fram til kjarnan í tí vit vilja.
Her kann tað vera vert ómakin at bakka eitt sindur og byrja við at grundleggjandi staðfesta nakað ið flest allir føroyingar kunnu semjast um, so sum: at vit vilja hava politiskar karmar ið sum frægast kunnu tryggja burðardyggar umstøður fyri samfelagið íroknað vinnuna. Og lat okkum ikki politisera orðingar sum “burðardyggar umstøður”.
Spurningurin er so altíð hvussu ein slíkur setningur kann umsetast til vinnupolitiska praksis. Ein tann fyrsta fyritreytin fyri at eydnast liggur sjálvsagt í at fáa til vega nøktandi upplýsingar um galdandi viðurskifti, og harnæst at innsíggja hvussu tey viðurskiftini mest sannlíkt verða ávirkað av hugsandi inntrivum frá politiskari síðu.
Hendan reglan verður alt ov lættliga gloymd, vísir tað seg, ikki minst tá talan er um stórar og víðfevndar ætlanir. Tí kann tað vera neyðugt at spyrja umaftur: hvat meina vit við, heilt ítøkiliga, tá vit krevja “marknaðarbúskap” sum grundarlag í útlutingini av fiskirættindum? Hvør er tann veruliga grundgevingin fyri at verandi skipan má broytast? Hvussu fer ein politiskt innførd dimensión av “marknaðarbúskapi” í praksis at gera verandi skipan betri? Hvørjir partar av tí búskaparligu vistfrøðini kring fiskivinnuna verða ávirkaðir í hvønn mun — og her er talan um túsundtals familjur og avvarðandi, íroknað sjófólk, manningarfeløg, reiðarí, fiskavirkir, arbeiðstakarar á landi, fakfeløg, sølufyritøkur og aðrir veitarar av vørum og tænastum til vinnuna, kommunur (herundir havnamyndugleikar), Fiskimálaráðið (herundir Havstovan, Vørn o.a. stovnar), Uttanríkis- og vinnumálaráðið (herundir t.d. Heilsufrøðiliga Starvsstovan), Fíggjarmálaráðið (herundir t.d. Taks), og nógv afturat.
Hvørjir samanhangir í øllum hesum fara at verða fluttir úr verandi skipan yvir í “marknaðarbúskap” og hvat fer tað at innibera fyri heildina? Ella sagt eitt sindur øðrvísi: hvussu tá fáa vit meira “marknaðarbúskap” burturúr, og hvussu fara tær ætlaðu broytingarnar í longdini at gagna samfelagnum t.e. fólki flest í Føroyum?
Gott grundarlag
Tey sum í løtuni arbeiða við einum uppleggi um nýskipanir fyri fiskivinnuna hugsa sjálvandi bæði um eitt og annað ið skal til fyri at tað tey einaferð leggja fram eisini uppfyllir tann arbeiðssetning tey fingu. Nevndin er sum skilst væl mannað við búskaparfrøðingum; vónandi er talan um búskaparfrøðingar ið hava gott fótafesti og fatan av veruligum búskapi heldur enn ideologiskt fongdari ynskihugsan. Ein arbeiðsbólkur sum hesin eigur ikki at umfata persónar ið droyma um at designa samfelagið av nýggjum ábyrgdarleyst yvir høvdið á fólki, ei heldur persónar ið ikki síggja mun á haldbarum búskaparligum virksemi og bubblugenererandi fíggjarverkfrøði.
Síðstnevnda fyribrigdi hevur — síðani offshore’ingin av amerikanskari ídnaðarframleiðslu tók ferð á seg í 1980unum og eftirhondini mestsum hevur gjørt enda á tí sum einaferð var heimsins sterkasti búskapur og verðins størsta meðalstætt — blindað ein heilan hóp av búskaparfrøðingum. Kring stórar partar av heiminum varð, í fleiri áratíggju, tann illusiónin uppbygd á akademiskum so væl sum politiskum stigi, at vinnulívið per definitión hevur stuttskygdan profitt sum fremsta og helst einasta endamál, og at almenn skuld hevur lítlan og ongan týdning fyri búskapin í einum samfelag, og at alt sum eitur undirskot kann bara takast upp á borg, óavmarkað.
Modellið riggaði so leingi tað riggaði, serliga hjá amerikanarum sum nevniliga hava kunnað prentað pengar óendaliga síðani teir í 1971 einsíðugt suspenderaðu tann gullstandard teir aftan á Annað Verðinskríggj høvdu avtalað við restina av heiminum. Soleiðis gekk tað sum fótur í hosu tey fyrstu áratíggjuni at fíggja eina galopperandi militarismu gjøgnum heita luft umvegis seðlapressuna. Men nú er tíðin tó við at renna undan hesari korruptu skipan, og trick’ið við petrodollaranum tryggjaðum av Saudi-arabiskari olju riggar heldur ikki longur.
Hetta inniber, saman við einari mongd av øðrum faktorum, at tann kunstiga uppihildni spekulatiónsbúskapurin er farin í søguna um nøkur heilt fá ár. Centralbankarnir, sum fyrr vórðu mettir at kunna ganda við pengum og “stýra” øllum fíggjarbúskapi, hava spælt út síni kort og standa ídag spillnaknir; teir kunnu ikki longur bjarga sínum kæru, insolventu “too-big-to-fail” peningastovnum. Skuldarfjøllini eru vaksin upp um tað óyvirkomiliga, og tá tala vit ikki ein gong um fíggjarliga hópoyðandi derivat sum nú standa til at implodera, við fleiri stórbankum á gravarbakkanum uttan møguleika fyri statsligari lofting. Í mun til hesa støðuna er kreppan í 2008 at rokna sum ein sunnudagsskúli, sigur m.a. tann kendi íleggjarin Jim Rogers.
Samanumtikið má roknast við stórum broytingum í búskaparligari hugsan og praksis tey komandi árini. Týdningurin av at hava eina sterka og burðardygga vinnu kann við øllum hesum í huga illa yvirmetast. Í Føroyum er tíbetur eitt rættiliga gott grundarlag við fiskivinnuni og alivinnuni, og í natúrligum forleingilsi av hesum hava eisini spírandi tænastuvinnur, so sum handilsskipavinnan, góðar vakstrarmøguleikar.
Í tí almenna kjakinum um fisk og føroyska framtíð hava hugtøk sum “marknaðarbúskapur” tey seinnu árini fingið ein merkiliga mantriskan dám. Alt gott um marknaðarbúskap sum so, men tað vísir seg at vera rættiliga flótandi hvat fólk leggja í hetta orð. Dagsins politiseraða merking av tí — hvør hon enn er — tykist uppstaðin í kjalarvørinum av tí kommunistiska kollapsinum í endanum á 1980unum og tí støðu summi vinstra-intellektuell sóu seg í tey fylgjandi árini og áratíggjuni. Ein mistur marxistiskur identitetur mátti umformast til okkurt annað, og í so máta mundi tað vera funnin fressur at yvirhála tey konservativu á høgru síðu. So mikið var longu hent í USA, har tann trotskyistiski leggurin av marx-leninismuni so við og við hevði skift ham og var lopin um bukk, yvir í sokallaða neokonservatismu. Her heima hava vit eisini sæð onkrar fyrrverandi OFMLarar knappliga leikandi í um “marknaðarbúskap” sum var talan um hugmyndafrøðiligt halgineyt, við rákapitalistiskum dogmum virkandi sum sjálvsagdir sannleikar til eitt og hvørt høvi.
Hjá nøkrum hendi alt hetta uttan iva av reinum hjarta; hjá øðrum var talan møguliga um minni heiðurlig motiv, har inngrógvin illvild móti vinnulívinum mundi fylgja við sum arvagóðs frá maoistiskum døgum. Ofta manglar intellektuell kensla fyri lívsins margfaldu blanding av menniskjansligum tørvum og atlitum, tað veri seg yvirlivilsi ella profittur í vinnuhøpi, samfelagssinni ella solidaritetur, og hvat sum helst har ímillum.
Eitt lop úr vinstru veit yvir í høgru hevur sjálvandi eina meir ella minni logiska frágreiðing. Betongharðar hugsjónir, um enn klæddar í retoriskt stás, trívast ofta í einum heimi sum er akademiskt væl pussaður og pyntaður: smáborgarlig atlit til praktiskar avleiðingar av drastiskum tiltøkum hvørva sum døgg fyri sól í tí innbløðraðu verðini. Har gerst ístaðin alt so passaliga einfalt við ideologiskum asfalti trumlað yvir hvønn teoretiskan teig. Uttan mun til um tað væl polstraða skriviborðsflogvitið situr úti á Pinochet Light ella á Pol Pot Soft — har skera tey yvir kamb, barbera nuansur burt, og hølva óviðkomandi fjas av. Alt fyri ta perfektu ástøðina, og politiskt korrekt.
Hvørjir samanhangir?
Hvussu endaðu vit her og hvat hevur hetta at gera við dagsins fiskivinnu debatt? Jú, tað er tað politiseraða hugtakið “marknaðarbúskapur” ið eigur alt hetta dragslið. So vit mugu — um vit skulu hava nakað skil á í orðaskiftinum um vinnuna — finna fram til kjarnan í tí vit vilja.
Her kann tað vera vert ómakin at bakka eitt sindur og byrja við at grundleggjandi staðfesta nakað ið flest allir føroyingar kunnu semjast um, so sum: at vit vilja hava politiskar karmar ið sum frægast kunnu tryggja burðardyggar umstøður fyri samfelagið íroknað vinnuna. Og lat okkum ikki politisera orðingar sum “burðardyggar umstøður”.
Spurningurin er so altíð hvussu ein slíkur setningur kann umsetast til vinnupolitiska praksis. Ein tann fyrsta fyritreytin fyri at eydnast liggur sjálvsagt í at fáa til vega nøktandi upplýsingar um galdandi viðurskifti, og harnæst at innsíggja hvussu tey viðurskiftini mest sannlíkt verða ávirkað av hugsandi inntrivum frá politiskari síðu.
Hendan reglan verður alt ov lættliga gloymd, vísir tað seg, ikki minst tá talan er um stórar og víðfevndar ætlanir. Tí kann tað vera neyðugt at spyrja umaftur: hvat meina vit við, heilt ítøkiliga, tá vit krevja “marknaðarbúskap” sum grundarlag í útlutingini av fiskirættindum? Hvør er tann veruliga grundgevingin fyri at verandi skipan má broytast? Hvussu fer ein politiskt innførd dimensión av “marknaðarbúskapi” í praksis at gera verandi skipan betri? Hvørjir partar av tí búskaparligu vistfrøðini kring fiskivinnuna verða ávirkaðir í hvønn mun — og her er talan um túsundtals familjur og avvarðandi, íroknað sjófólk, manningarfeløg, reiðarí, fiskavirkir, arbeiðstakarar á landi, fakfeløg, sølufyritøkur og aðrir veitarar av vørum og tænastum til vinnuna, kommunur (herundir havnamyndugleikar), Fiskimálaráðið (herundir Havstovan, Vørn o.a. stovnar), Uttanríkis- og vinnumálaráðið (herundir t.d. Heilsufrøðiliga Starvsstovan), Fíggjarmálaráðið (herundir t.d. Taks), og nógv afturat.
Hvørjir samanhangir í øllum hesum fara at verða fluttir úr verandi skipan yvir í “marknaðarbúskap” og hvat fer tað at innibera fyri heildina? Ella sagt eitt sindur øðrvísi: hvussu tá fáa vit meira “marknaðarbúskap” burturúr, og hvussu fara tær ætlaðu broytingarnar í longdini at gagna samfelagnum t.e. fólki flest í Føroyum?
Gott grundarlag
Tey sum í løtuni arbeiða við einum uppleggi um nýskipanir fyri fiskivinnuna hugsa sjálvandi bæði um eitt og annað ið skal til fyri at tað tey einaferð leggja fram eisini uppfyllir tann arbeiðssetning tey fingu. Nevndin er sum skilst væl mannað við búskaparfrøðingum; vónandi er talan um búskaparfrøðingar ið hava gott fótafesti og fatan av veruligum búskapi heldur enn ideologiskt fongdari ynskihugsan. Ein arbeiðsbólkur sum hesin eigur ikki at umfata persónar ið droyma um at designa samfelagið av nýggjum ábyrgdarleyst yvir høvdið á fólki, ei heldur persónar ið ikki síggja mun á haldbarum búskaparligum virksemi og bubblugenererandi fíggjarverkfrøði.
Síðstnevnda fyribrigdi hevur — síðani offshore’ingin av amerikanskari ídnaðarframleiðslu tók ferð á seg í 1980unum og eftirhondini mestsum hevur gjørt enda á tí sum einaferð var heimsins sterkasti búskapur og verðins størsta meðalstætt — blindað ein heilan hóp av búskaparfrøðingum. Kring stórar partar av heiminum varð, í fleiri áratíggju, tann illusiónin uppbygd á akademiskum so væl sum politiskum stigi, at vinnulívið per definitión hevur stuttskygdan profitt sum fremsta og helst einasta endamál, og at almenn skuld hevur lítlan og ongan týdning fyri búskapin í einum samfelag, og at alt sum eitur undirskot kann bara takast upp á borg, óavmarkað.
Modellið riggaði so leingi tað riggaði, serliga hjá amerikanarum sum nevniliga hava kunnað prentað pengar óendaliga síðani teir í 1971 einsíðugt suspenderaðu tann gullstandard teir aftan á Annað Verðinskríggj høvdu avtalað við restina av heiminum. Soleiðis gekk tað sum fótur í hosu tey fyrstu áratíggjuni at fíggja eina galopperandi militarismu gjøgnum heita luft umvegis seðlapressuna. Men nú er tíðin tó við at renna undan hesari korruptu skipan, og trick’ið við petrodollaranum tryggjaðum av Saudi-arabiskari olju riggar heldur ikki longur.
Hetta inniber, saman við einari mongd av øðrum faktorum, at tann kunstiga uppihildni spekulatiónsbúskapurin er farin í søguna um nøkur heilt fá ár. Centralbankarnir, sum fyrr vórðu mettir at kunna ganda við pengum og “stýra” øllum fíggjarbúskapi, hava spælt út síni kort og standa ídag spillnaknir; teir kunnu ikki longur bjarga sínum kæru, insolventu “too-big-to-fail” peningastovnum. Skuldarfjøllini eru vaksin upp um tað óyvirkomiliga, og tá tala vit ikki ein gong um fíggjarliga hópoyðandi derivat sum nú standa til at implodera, við fleiri stórbankum á gravarbakkanum uttan møguleika fyri statsligari lofting. Í mun til hesa støðuna er kreppan í 2008 at rokna sum ein sunnudagsskúli, sigur m.a. tann kendi íleggjarin Jim Rogers.
Samanumtikið má roknast við stórum broytingum í búskaparligari hugsan og praksis tey komandi árini. Týdningurin av at hava eina sterka og burðardygga vinnu kann við øllum hesum í huga illa yvirmetast. Í Føroyum er tíbetur eitt rættiliga gott grundarlag við fiskivinnuni og alivinnuni, og í natúrligum forleingilsi av hesum hava eisini spírandi tænastuvinnur, so sum handilsskipavinnan, góðar vakstrarmøguleikar.
Subscribe to: Post Comments (Atom)


text:
Fíggjarligur stuðul til politiskt virksemi og politiska upplýsing
LØGTINGSLÓG NR. 31 FRÁ 6. MARS 2003 UM FÍGGJARLIGAN STUÐUL TIL POLITISKT VIRKSEMI OG POLITISKA UPPLÝSING
Nr. 31 6. mars 2003
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1. Endamálið við hesi lóg er at styrkja politiska arbeiðið og politiska upplýsing við at veita fíggjarligan stuðul, sum kann verða nýttur til at reka politiskar flokkar og til politiska virksemi teirra.
§ 2. Teir flokkar, sum hava umboð á Løgtingi, fáa stuðul.
Stk. 2 Løgtingsmaður, sum er valdur uttanflokka, fær eisini stuðul.
§ 3. Stuðulin, ið verður ásettur á fíggjarlógini á hvørjum ári, verður veittur soleiðis, at
a) 30 prosent verða býtt javnt millum flokkarnar,
b) 70 prosent verða býtt millum flokkar og uttanflokkatingmenn eftir atkvøðutali á seinasta løgtingsvali.
Stk. 2 Uttanflokkatingmaður fær stuðul eftir stk. 1, litra b. Tá verða allar atkvøður, sum hann, listin og onnur valevni á listanum fingu, taldar við í uppgerðini.
§ 4. Løgtingsmaður, sum fer úr ella verður koyrdur úr tingbólki í valskeiðinum, fær part av stuðlinum hjá flokkinum eftir § 3, stk. 1, litra b.
Stk. 2. Stuðul smb. stk. 1 verður býttur frá í sama lutfalli, sum persónliga atkvøðutal hansara er í mun til allar persónligar atkvøður, sum valevni floksins ella listans hava fingið. Stuðulin, sum flokkurin fær, minkar samsvarandi.
§ 5. Landsnevndin hjá flokki, ella uttanflokkatingmaður, fær stuðulin, smb. tó § 4.
Stk. 2. Stuðul smb. hesi lóg verður veittur eftir umsókn, ið skal vera landsstýrismanninum í hendi í seinasta lagi 3 mánaðir eftir løgtingsval. Stuðul verður síðani veittur uttan umsókn, til løgtingsval aftur er, smb. tó § 4.
Stk. 3 Stuðul verður veittur frá 1. í mánaðinum eftir, at løgtingsval hevur verið, og til endan á tí mánaði, tá løgtingsval er.
Stk. 4. Stuðul verður broyttur eftir § 4 frá 1. í mánaðinum eftir, at landsstýrismaðurin hevur fingið umsókn um hetta.
§ 6. Stuðulin verður rindaður í eins stórum mánaðargjøldum, smb. tó § 5.
§ 7. Tann, sum fær stuðul sambært hesi lóg, skal í seinasta lagi 1. apríl á hvørjum ári senda landsstýrismanninum fráboðan um, at stuðulin í álmanakkaárinum fyri er nýttur til tey endamál, sum eru nevnd í § 1.
Stk. 2 Tann, sum fær stuðul, skal í seinasta lagi 1. apríl á hvørjum ári senda landsstýrismanninum roknskap fyri undanfarna roknskaparár, sum fevnir um alt virksemið hjá flokkinum. Skrásettur grannskoðari skal hava grannskoðað roknskapin, sum skal hava grannskoðara-átekning um, hvørt roknskapurin er í samsvari við góðan roknskaparsið.
Stk. 3. Stuðul, ið er fingin av órøttum, ella sum ikki verður nýttur til endamálið sambært § 1, verður afturgoldin.
§ 8. Landsstýrismaðurin kann í kunngerð áseta nærri reglur viðvíkjandi fíggjarviðurskiftum flokkanna, eftirliti við teimum, roknskapi og grannskoðan.
§ 9. Henda lóg kemur í gildi dagin eftir, at hon er kunngjørd, og hevur virknað frá 1. januar 2003. Samstundis fer løgtingslóg nr. 92 frá 4. juni 1996 úr gildi.
Tórshavn, 6. mars 2003
Anfinn Kallsberg, (sign.)
løgmaður


text:
- Tíðindi, mentan og ítróttur
Taptu ímóti Svøríki
Føroyska U17 fótbóltslandsliðið hjá dreingjum gjørdist nummar seks av átta í kapping millum norðurlendsk landslið eftir at teir taptu 3-0 ímóti Svøríki. Svøríki endaði á fimtaplássinum.
Dysturin ímóti Svøríki í gjár var fjórði dysturin, ið føroyska liðið hevur spælt uppá eina viku.
Í hinum dystunum hava vit tapt 2-1 móti Íslandi, 2-0 móti Norra og ein 1-1 javnleik móti Kina, ið er eitt gestalið í kappingini.
Finalan í kappingini var millum Ísland og Finnland. Ísland vann eftir umdyst og er tí norðurlendskur meistari fyri U17 landslið hjá dreingjum.


text:
Måns Gahrton er svenskur rithøvundur, føddur í 1961 í Lund, uppvaksin í Stockholm og búsitandi í Nacka uttanfyri Stockholm.
Måns Gahrton hevur skrivað nógv. Hann skrivaði sína fyrstu bók seks ára gamal, men tað var ikki, fyrr enn hann hitti Johan Unenge, sum tá var lýsingarteknari, at hann tordi at fara til eitt forlag.
Í 1986 gav forlagið Bonnier fyrstu teknirøðina Samvetssamlaren út, og hetta var byrjanin til samstarv teirra millum. Måns dugdi at skriva og Johan at tekna. Í Føroyum eru teir serliga kendir fyri teknirøðina Ádam og Eva, sum nú hevur staðið í barnablaðnum Strok í fleiri ár.
Johan Unenge er svenskur myndprýðari, føddur í 1963 í Stockholm og nú búsitandi í Nacka utanfyri Stockholm.
Í 2002 kom bók út, sum Johan Unenge eisini hevði skrivað: Pontus fyra meter över marken. Saman við rithøvundanum Måns Gahrton hevur hann teknað Ádam og Evu, sum hevur staðið í Strok í mong ár.
Útgávur:
2009 Lívið sum Rósa – og ein drongur, sum eitur Villi
2009 Lívið sum Rósa - Túsund míl frá tær
2010 Lívið sum Rósa - Tú og eg og allur heimurin


text:
Norska Hurtigruten fer at brúka hybridskip frá 2019
Hurtigruten í Norra setur í 2019 heimsins tvey tey fyrstu hybridriknu ferðamannaskipini í rutusiglingina framvið norsku vesturstrondini, skrivar reiðaríið í tíðindaskrivi. Tey bæði skipini eru undir bygging nú á Kleven skipasmiðjuni í Ulsteinvik.
Tað 124 ára gamla reiðaríið noyddist herfyri út í kapping um at varðveita siglingina framvið norsku vesturstrondini, sum hevur verið við til at ímynda reiðaríið.
Tað hendi, tá siglingin upp á mongu havnirnar varð send í útboð - býtt í tríggjar rutur. Eftir at hava drálað eitt sindur, boðaði Hurtigruten frá, at tey bjóða upp á allar ruturnar.
Í dag hevur reiðaríið 11 skip siglandi á vælumtóktu rutuni úr Bergen í suðri til Kirkenes í norði. Og frá summarinum 2019 verður talið 13, tá tveir nýbygningar, MS Roald Amundsen og MS Fridtjof Nansen, verða settir í sigling.
Tey bæði ferðamannaskipini eru 140 metrar long, 23,6 metrar breið og kunnu taka 530 ferðafólk hvørt í 265 kømrum - helvtin av teimum við svala.
Kelda: Hurtigruten


text:
Fyrst í sendingini er Johan Petur Johannesen gestur, ið er innsettur sum nýggjur landsleiðari hjá OM í Føroyum. Greitt verður frá OM felagsskapinum. Meir kunning fæst á heimasíðuni OM.FO og á tlf. 219923 og á Facebook: OM Føroyar. Síðani greiður Johan Petur frá um Páskastevnuna 2016 í Oasuni í Hoyvík, har Eivin Frøen, úr Norra, verður høvuðstalari. Síðani ringja vit til Svein í Prestgarði, sum saman við bólki fer at at hava ókeypis konsert á Reinsarínum, Tórshavn, nú fríggjakvøldið 4. mars 2016, kl. 21:00.
Vertir: Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Nú hin sætta vinnustevnan í FaroExpo-røðini verður hildin í Runavík, hevur Jákup Hansen, sum hevur ítróttarhøllina undir sær, starvast sum umsjónarmaður í samfull 28 ár.
Øll árini, síðan Eysturoyar Vinnulívsfelag tók stig til vinnustevnuna FaroExpo, hevur ítróttarhøllin í Runavík verið karmur um vinnuliga partin av tiltakinum.
Uppi í FaroExpo hongur eisini ein almenn ráðstevna við fyrilestrum, sum tey fyrru árini varð hildin í Kelduni í Skálafirði. Nú Løkshøll er bygd í Runavík, er uppaftur høgligari hjá luttakarum á vinnustevnuni eisini at verða við til fyrilestrarrøðina, sum verður hildin undir sera góðum umstøðum - annað árið á rað í Løkshøll.
Almenna ráðstevnan við áhugaverdum fyrilestrarhaldarum verður seinnapartin í morgin.
Jákup Hansen, sum er umsjónarmaður í Ítróttarhøllini í Runavík, er ein av teimum, sum seinastu seks árini hevur verið við til at skapt góðu karmarnar um vinnuliga partin av FaroExpo.
Men dagliga virksemi og ymisku tiltøkini í Ítróttarhøllini eru á ongan hátt nýtt fyri hann.
Í februar komandi ár verða 28 ár, síðan Ítróttarhøllin í Runavík alment var tikin í nýtslu, men longu 1. oktober í 1983 varð hann settur í starv sum umsjónarmaður.
- Eg havi soleiðis røkt hetta starv í tilsamans 28 ár. Seinastu trý árini havi eg verið einsamallur. Áður hevði eg mann at hjálpa mær, so eg kundi hava frí annað hvørt vikuskifti.
Jákup Hansen sigur, at hansara arbeiðsdagur byrjar klokkan 14, og tað er sjáldan, at hann er leysur úr høllini fyrr enn á midnátt. Í vikuskiftinum eru sum oftast eisini tiltøk.
- Tú kanst ikki tosa um tímar, tá tú hevur eitt slíkt arbeiði, sigur ein fryntligur, vælupplagdur og væl nøgdur umsjónarmaður.
Kelda: portal.fo


text:
Kunnu politikarar vera skaðiligir fyri samfelagið?
Fyri at yvirliva politiskt í nútíðarsamfelagnum, noyðast politikarar støðugt at gera vart við sín eksistens. Tað er ikki nóg mikið, at ein politikari bara røkir sítt virki væl og virðiliga, men viðkomandi skal eisini hoyrast og síggjast regluliga, og helst rópa eitt sindur hart, eisini um mál, sum hon ella hann onki innlit hava í.
Tað vildi verið illavorðið at sagt um politikarar at »tómar tunnur buldra mest«. Men heilt skeivt er tað kanska ikki, tí fjølmiðlarnir eiga lívið í politikarunum, og tað er gjøgnum fjølmiðlarnar, heldur enn gjøgnum góð avrik, at politikarnir tykjast fáa prógvað sítt virði. Í tí, sum her verður sagt, verður mest sipað til støðuna, sum hon er í Danmark í dag. Men støðan her er kanska ikki so heilt ólík støðuni í Føroyum kortini.
Nú fólkatingið er farið til hús fyri summarið, fara ávísir politikarar at leika í í fjølmiðlunum av ótta fyri at blíva gloymdir, ella fyri at gera sær dælt av, at mangir av fólkatingslimunum veruliga eru í summarfríð. Tinglimirnir hjá Dansk Folkeparti hava gjørt seg til serfrøðingar í at gagnnýta agurkutíðina hjá fjølmiðlunum. Og fjølmiðlanir slúka alt rátt, sum politikararnir koma við hesa tíðina.
Fjórða stasvaldið, ið annars er ætlað at verja um sannleika og objektivitet, vil hava politikarar til at taka støðu til mál – mangan tung álvarsmál – langt áðrenn málini eru fullbúgvin. Og møsnið er hareftir! Tí í mongum førum kann tað vera líkamikið, hvat politikar halda um aktuellar hendingar – tað hevði mangan verið skilabetur at biðið um viðmerkingar frá fólki, ið vita hvat tey tosa um (og ikki bara frá sjálvbestaltaðum serfrøðingum).
Hvat klókt kunnu politikarar siga um skógareld ella úlvar í Jútlandi, um ov nógv regn ella um terra? Ávísir politikarar hava gjørt tað til sítt spesiali at vera djúpt harmir og forargaðir yvir næstan hvat sum helst, bara tey verða spurd, fyri síðani ikki at gera nakað sum helst við støðuna ella trupuleikan.
Eitt eru fólkatingslimir, ið spíra sum ókrút um allan tíðindaheimin í summarfrítíðini. Verri eru tað við teimum mongu ministarunum, ið eisini kenna seg noyddar at prógva, at teir eru til. Tí hetta fólkaslagið raserar alt árið. Mangan er talan um politiskar unglingar – um politisk vøggubørn – sum fara heilt niður í kolkjallaran, um tey ikki hava verið at sæð á sjónvarpsskíggjanum seinastu tveir ella tríggjar dagarnar.
Og fyri at prógva sin eksistens, fyri at vit ikki skulu gloyma at tey eru til, so sveiggja tey um seg við broytingum í teirra málsskipanum, sum mangan, tíbetur, hava lítið og onki uppá seg. MEN tey kunnu eisini trýsta stórbroytingar í gjøgnum við stórum og skilaleysum skundi, sum kunnu vera samfelagsskaðiligar, bara fyri at prógva, at tey eru til.
Persónliga taki eg serliga synd í danska skúlaverkinum, frá klassa 0 til kandidatstig. Her hava skiftandi ministarar svansað við broytingum, so lærarar, næmingar ella lesandi næstan ikki vita um tey eru keypt ella seld. Alt undirvísingarverkið verður vent upp og niður fleiri ferðir um árið. Nóg illa hava tey sett seg inn í nýggju broytingarnar, fyrr enn nýggjar eru á veg. Hví ikki geva skúlum og lærustovnum loyvi til at arbeiða í friði í náðum? Fólkini har hava hóast alt betur skil fyri á virkseminum, enn tilvildarligir nýggir málaráðharrar.
Erkadømið um slíkt fixfaksarí er ein fyrrverandi skattamálaráðharrin, forsætismálaráðharrin og aðalskrivarin í NATO. Sum ungur liberalistiskur besservissari sendi hann helvtina av arbeiðsfólkunum hjá SKAT heim, tí øll høgravend vita jú, at alment lønt fólk gera onki uttan at drekka kaffi og lesa avís í arbeiðstíðini.
Úrslitið av hansara besservissaríi er, at stovnar og privat í Danmark skylda danska skattavaldinum milliardir og aftur milliardir, sum tey fáu, ið vórðu eftir á skattakontórunum, ongan møguleika høvdu at halda eftirlit við. Sami starvsfólkatørvur hevur havt við sær, at útlendskir fupparar hava haft súgvuslanguna djúpt niðri í danska statskassanum, og ríkað seg við fleiri milliardum, ið tað er ógjørligt at fáa hendur á. Og nevndi ministari gongur leysur enn, og hevur fingið hægsta heiður frá hennara hátign!
Slíkt hendir sjálvandi ikki í Føroyum – ella?
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Fróðskaparrit 60 komið
Fróðskaparrit nr. 60 í røðini hevur seks vísindaligar greinir, eina yvirlitsgrein og eitt bókaummæli. Ritið er 148 bls. og kostar 270 kr. í bókabúðunum. E-bókin kann keypast á Vitra fyri 98 kr. Ritstjórar eru Dorete Bloch og Elin Súsanna Jacobsen.
Í nýggja ritinum eru fýra greinir innan hugvísindi. Longsta greinin er um Læknastríðið í Klaksvík mitt í 1950, sum Hans Andrias Sølvará søgufrøðingur hevur skrivað við støði í fyrilestri, sum hann helt um evnið í 2012. Í greinini verður gongdin í læknastríðnum í Klaksvík 19531955 lýst. Serligur dentur verður lagdur á at viðgera orsakirnar til stríðið um læknan Halvorsen, sum norðoyingar vildu hava settan sum sjúkrahúslækna í Klaksvík og myndugleikarnar, sum ikki vildu seta hann í starvið. Niðurstøðan í greinini er, at læknastríðið hevði bæði lokalar, nationalar og ríkispolitiskar treytir, men at eisini ymiskir aktørar í stríðnum høvdu týdning fyri gongdina.
Bergur D. Hansen bókmentafrøðingur og ph.d.lesandi viðger tekstslag í bókmentunum hjá K.O. Viderø. Tekstirnir eftir K.O. Viderø (19061991) eru á markinum millum yrkis og fagur bókmentir og torførir at skilmarka. Ein skilmarking er hinvegin avgerandi fyri, hvussu vit lesa tekstirnar. Viderø skrivaði um seg sjálvan og um veruligar hendingar, sum honum vóru fyri, men á ein egnan skaldsligan hátt. Í greinini verður víst á ivamálini í einari endaligari skilmarking.
Eivind Weyhe málfrøðingur viðger nøvn á tveimum fjallaskørðum, sum hava verið farleið, tá ið farast skuldi til Norðradals ella úr Norðradali. Víst verður á, hvussu ymiskt skørðini hava verið nevnd í skrivligum og munnligum heimildum. Roynt verður at lýsa, hvat ið tað er, sum treytar hetta fjølbroytni, so sum tíð, stað, umstøður og serligar hendingar. At enda verður givið eitt boð uppá, hví navnið Norðradalsskarð nú er um at gerast einaráðandi sum navn á tí norðara skarðinum.
Rolf Guttesen geografur lýsir tíggjundaroknskapir og realitetin aftanfyri. Reglurnar fyri innlating av tíggjund vóru ymiskar millum sýslurnar. Viðvíkjandi ullartíggjund verður hugt nærri at nøkrum viðurskiftum, ið higartil ikki hava verið viðgjørd Hetta kemst av, at tíggjund verður latin fyri hvørt lamb, ið verður flett, men tíggjundin verður latin í ull. Problemið kemst av, at lombini verða flett um heystið, meðan ullin verður tikin av seyðinum, roytt, tíðliga á sumri. Innlating av ullini kundi ikki bíða til um heystið, tá seyðurin varð flettur, hon skuldi avroknast á álavsøku. Hvussu bleiv hetta problem loyst upp á ein praktiskan máta? Tað vísir seg, at har hevur verið eitt áconto system, sum verður lýst í greinini.
Tvær greinir eru innan náttúruvísindi. Nina V. Denisenko, Elsebeth Thomsen og Ole S. Tendal, sum eru djóralívfrøðingar, skriva um mosadýr (Bryozoa), ið vaksa á armfótum (Brachipoda). Hetta er tilfar, ið er savnað undir BioFar kanningunum í tíðarskeiðinum 1988-1990. Trý sløg av armfótum vóru gróðrarbotnur hjá fimtan sløgum av mosadýrum. Men tvey sløg av armfótum vóru brúkt av 50% av tveimum sløgum av mosadýrum. Yvirflatan er skapað, so tað er lættari at festa seg á hesum báðum sløgunum. Tey arktisku mosadýrini vóru bert funnin í køldum sjógvi, hini meira sunnanliga sløgini vóru funnin flest av her í Føroyum.
Hina greinina hava Lise H. Ofstad, Torstein Pedersen og Petur Steingrund skrivað. Hon er um búning, nøring og yngullívssøguna hjá havtasku í føroyskum sjógvi. Arbeiðið er partur av ph.d.ritgerðini hjá Lise H. Ofstad, sum hon vardi í vár. Samanumtikið hevur man í føroyskum sjógvi øll menningarstigini hjá havtasku, umframt at man hevur funnið uppvakstrarøki, gýtingarøki og føðiøki; hetta bendir á, at havtaskan í føroyskum sjógvi er ein egin fiskastovnur.
Dorete Bloch professari og ritstjóri fyri Fróðskaparrit greinar, hvussu Fróðskaparrit verður nýtt síðani fyrsta ritið kom í 1952. Hvussu er býtið málsliga, fakliga, nationalt, umframt tal og longd á greinum. Greitt verður frá hesum í myndum og talvum.
Eisini ummælir Höskuldur Thráinsson professari í málfrøði bøkurnar “Faroese. A Language Course for Beginners. Textbook + Grammar”, sum Jonathan Adams og Hjalmar P. Petersen hava skrivað.
Yvirlit yvir greinirnar í ritinum:
Dorete Bloch: Hvussu verður Fróðskaparrit nýtt. – 5 s. (FO)
Hans Andrias Sølvará: Uppreistur í Klaksvík – læknasetanin sum elvdi til uppreistur. – 43 s. (FO)
Bergur Djurhuus Hansen: Heimloysi sum tekstslag. Yrkis- ella fagurbókmentir – ella hvat? Spurningurin um tekstslag í ritverkinum eftir K.O. Viderø við útgávuni Á Suðurlandið (1990)sum dømi. – 20 s. (FO)
Eivind Weyhe: Skørðini í Norðradali. – 10 s. (FO)
Rolf Guttesen: Differences between tithe accounts and the material reality behind them – the case of the Faeroe Islands (Munir millum tíggjundaroknskapir og materiella realitetin aftanfyri. Lýst við dømum úr Føroyum) – 13 s. (EN)
Nina V. Denisenko, Elsebeth Thomsen and Ole S. Tendal: Bryozoan epifauna on brachiopods from the Faroe Islands (NE Atlantic). – 18 s. (EN)
Lise H. Ofstad, Torstein Pedersen and Petur Steingrund: Maturation, reproduction and early life history of anglerfish Lophius piscatorius in Faroese waters. (Búning, nøring og yngullívssøga hjá havtasku í føroyskum sjógvi). – 20 s. (EN)
Höskuldur Thráinsson: Ummæli : Jonathan Adams and Hjalmar P. Petersen. 2009. Faroese. A Language Course for Beginners. Textbook. & Hjalmar P. Petersen and Jonathan Adams. Faroese. A Language Course for Beginners. Grammar. – 14 s. (EN)
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Tað gerst alsamt meira vanligt at møta einum bili uttan motorlarm. Friðarligu ravmagnsriknu bilarnir gerast meira vanligir á føroyska vegakervinum.
1. oktober í ár vóru 81 el-rikin akfør skrásett hjá Aktsovuni. Hóast hetta bert er ein lítil partur av samlaða talinum av akførum – 0,2 prosent – so er talan um ein týðuligan vøkstur.
Tí 1. januar í ár var talið av el-riknum bilum 37 og eitt ár frammanundan var tað 22. So sigast má, at skipanin við at meirvirðisgjaldið verður endurrindað hetta og til 2020 er av, hevur havt eina ávirkan.
Av teimum 81 akførunum, sum í løtuni skulu løðast ístaðin fyri at ífyllast við bensin ella diesel, eru 70 persónbilar. Hini akførini eru sjey prutl, tveir vøruvognar, ein hýruvognur og ein motorsúkkla.
Tilsamans vóru 37.004 akfør skrásett í Føroyum 1. oktober. Av teimum hava 18.435 bensinmotor, 14.477 hava dieselmotor, 81 hava ravmagnsmotor og 4.011 hava ongan motor, flest av hesum eru viðfestivognar og kampingvognar.


text:
7. juni 2017
Ferð komin á grøna orkuskiftið
Týsdagin 30. mai, samtykti Løgtingið uppskot frá tinglimum, sum ger tað bíligari hjá føroyska húskinum at fáa sær hitapumpu til at hita húsini. Hetta er triðja ítøkiliga átakið á grønu kósini seinastu dagarnar.
Kelda: himr.fo
Landsstýrið hevur í samgonguskjalinum sett høg mál innan orkuøkið. Eitt av málunum er, at í 2025 skal í minsta lagi helvtin av sethúsum og bygningum verða hitað við orku frá varandi orkukeldum. Eisini hevur landsstýrið sett sær fyri, at eggjast skal til, at ferðslan á landi verður rikin við orku frá varandi orkukeldum.
Sum liður í at røkka settu málunum hevur løgtingið seinastu tíðina samtykt trý lógaruppskot, ið skulu virka fyri hesum málum. Tey trý eru hesi:
- Til tess at gera tað meira eggjandi hjá vanliga húskinum at velja grønar orkuloysnir verður meirvirðisgjald á hitapumpum og uppseting nú endurrindað. Hetta hevur við sær, at hitapumpur verða upp til 30.000 kr. bíligari at útvega. Uppskotið er úrslit av góðum samstarvi millum tinglimir úr Tjóðveldi, Javnaðarflokkinum, Framsókn og Sjálvstýri.
- Fyri at tryggja brúkaran best møguligt hevur Sirið Stenberg, landsstýriskvinna, lagt fram uppskot, at einans góðkendir installatørar kunnu seta upp hitapumpur. Ein uppgáva hjá góðkendum installatørum er eisini at veita ráðgeving, áðrenn avgjørt verður at útvega hitapumpu. Hetta varð samtykt í Tinginum í farnu viku.
- Eisini er uppskot hjá landsstýriskvinnuni í fíggjarmálum, Kristinu Háfoss, um at el- og vetnisbilar verða frítiknir í meirvirðisgjaldi fyri upp til 70.000 krónur samtykt. Málið við hesum er at seta eyka ferð á umleggingina frá akførum, ið nýta dálkandi brennievni, til meira grøn akfør, ið nýta brennievni frá varandi orkukeldum.
Les alla greinina her


text:
Í Sørvágs kommunu eru 289 borgarar ímillum 0 og 18 ár.
Hetta eru børn og ung, sum samfelagið ikki tilskilar nakran formligan rætt at taka avgerðir um nakað viðvíkjandi sínum lívi.
Fyrst er at siga, at tað ber illa til at geva heilt smáum nakran rætt at ráða yvir nøkrum, men tað skulu ikki ganga mong ár, so eru børn før fyri at geva sína meining til kennar um viðurskifti, sum ávirka tey.
Men duga vit nóg væl at lurta?
Børn og ung undir 18 ár hava ongan atkvøðurætt, men mugu bara vóna, at tey vaksnu taka avgerðir, sum er til bata fyri teirra viðurskifti.
Vit, sum eru vaksin, vita sjálvandi nokkso væl, hvat børn hava tørv á, men kortini fáa vit ikki alt við. Vit eru kanska onkursvegna uppsteðgað í einari hugsjón um, hvat vit halda, er gott fyri børn, og hvat tey hava tørv á. Og kanska hava vit ein ynskidreym um, at alt skuldi verið, sum tað var fyrr, tá ið ung gingu í dans, á biograf og spasseraðu aftur og fram eftir vegnum, kanska drukku eina sodavatn inni á einari kafé onkuntíð.
Vit vita innast inni, at nógv av hesum er farið. Í dag fara ung av bygdini til Havnar í vikuskiftinum at hugna sær. Tíbetur er ein bussur, sum kann avheinta tey, tá tey vilja heim aftur, so tey á tann hátt eru betur tryggjað móti bilvanlukkum.
Komandi bygdarráð eigur at seta ein trivnaðarsamskipara í starv, sum millum annað skal hava tilboð til børn og ung um hendi. Neyðugt er, at viðkomandi tekur tey við upp á ráð. Vit eiga at lurta eftir teimum ungu, hvat tey helst vilja sleppa at gera í einum ungdómshúsi. At tey fáa avgerðarrætt og sleppa at virka fyri at skapa eitt gott ungdómsumhvørvi, fer at gera tað meira viðkomandi fyri tey og tryggjar, at tey ikki kenna tað sum, at hetta bara er okkurt, sum er smoygt oman vyir høvdið á teimum, men at tey eru ein aktivur partur av átakinum. Kommunan hevur sjálv prógvað, at tað ber til við átakinum í skúlanum í januar 2015, har børn og foreldur vórðu spurd um, hvat tey sakanaðu í kommununi.
Tað ber til at skapa karmar fyri børnum og ungum í kommununi. Tað verður endurtikið nærum sum eitt mantra, at vit hava brúk fyri spæliplássum og ungdómshúsum, men vit mugu eisini fylla okkurt í hesar karmarnar og gevast at halda, at alt kann gerast við sjálvbodnum kreftum. Kommunan má tryggja, at tilboðið liggur í fastari legu, sjálvt um øll sjálvboðin hjálp er kærkomin, ongin ivi um tað.
Ein annar trupulleiki eru tey ungu, sum hava størri trupulleikar at dragast við. Seinastu tølini frá Barnaverndartænastuni vísa, at børn og ung í Vágum hava tað trupult. Orsøkirnar kunnu vera mangar, tað kann millum annað vera av rúsevnum, kynsligum ágangi, harðskapi, happing og hjúnaskilnaði. Ein trivnaðarsamskipari kann neyvan loysa hesar trupulleikarnar, men vit hava tíbetur nógv fakfólk á økinum, sum duga at loysa slík mál, men eisini hesi ungu eiga at fáa karmar, sum fær tey at kenna seg trygg og elskað. Kanska vit bjarga onkrum á málstrikuni.
Børn og ung eru okkara framtíð, tí mugu vit fara væl við teimum og lurta og virka hareftir.


text:
Elias á Skipagøtu varð valdur besti spæliskiparin undir EM-kappingini fyri U18-landslið, sum hevur verið í Tbilisi í Georgia seinastu tíggju dagarnar.
Eftir hvørja EM- og HM-kapping er vanligt at velja eitt “all star” lið, har besti spælarin á hvørjum einstøkum plássi verður kosin. Hesaferð var einki undantak, men tað er meira sjáldsamt, at ein føroyingur verður valdur.
Bara 16 ára gamli Elias á Skipagøtu hevur spælt eina framúr EM-kapping, og tað hevur evropeiska hondbóltssambandið varnast. Tað merkisverda við Eliasi er, at hann kann skjóta við báðum hondum, og tað lumpaði fleiri mótstøðumenn. Hann er eisini væl fyri tekniskt, og hann hevur eitt gott bólteyga.
Elias á Skipagøtu skeyt 52 mál í sjey dystum undir EM-kappingini. Hann fekk triðflest mál av øllum.
Hoyvíkingurin skal komandi kappingarár spæla hondbólt í Skanderborg í Danmark.
Tá U20-landsliðið við monnum tók lut í EM-kapping í juli var ein føroyingur eisini valdur á “all star” liðið. Hørður Trygvason varð tá valdur besti málverjin í kappingini.


text:
Vælkomin! Brúðrar og konfirmantar verða vinarliga biðin um at avtala tíð, so vit kunnu veita tykkum bestu tænastuna
Handilstreytir
Prísir
Á heimasíðuni verða vístir annaðhvørt keypsprísir ella leiguprísir. Tá talan er um leiguprís, er hetta tilskilað á vøruni.
Allir prísir er í føroyskum krónum (DKK) og íroknaðir MVG
Fyrivarni verður tikið fyri prísbroytingum, prentvillum og útseldum vørum.
Prísirnir eru bert galdandi í Føroyum.
Legg til merkis, at prísurin á ávísum vørum, serliga kjólum og barnaklæðum, er vístur sum leiguprísur. Hesar vørur kunnu sostatt ikki keypast umvegis heimasíðuna.
Hóast vit ikki vænta, at tú velur at leiga ein kjóla umvegis heimasíðuna, hava vit valt at geva tær møguleikan at síggja nakrar av kjólum okkara, har leigukostnaðurin eisini er upplýstur. Um tú kortini velur at trýsta á Leiga fyri ein leigukjóla, heita vit á teg um at upplýsa dagfesting fyri nær kjólin skal brúkast. Vit seta okkum eftirfylgjandi í samband við teg og avtala nærri.
Leigutíðarskeiðið fyri brúðarkjólar og tilhoyr er vanliga frá fríggjadegi til mánadag um ikki onnur avtala er gjørd. Uttanfyri vikuskifti er leigutíðarskeiðið 2 gerandisdagar.
Leigukostnaðurin skal rindast innan avheintan. Íroknað leiguprísin er strúking/damping og reins.
Um kjólin skal tillagast ella seymast um, má væntast ein eykakostnaður fyri hesa tænastu.
Klæðir, sum eru ogn hjá Brúðarlín, mugu á ongan hátt broytast ella tillagast uttan at hetta er sambært avtalu.
Tað er ikki loyvt kundanum at vaska/reinsa klæðini sjálvur, tá skeiv viðgerð kann viðføra óbøtaligan skaða á klæðini.
Keyp/bílegging
Tú bíleggur við at skriva allar týðandi upplýsingar í bíleggingarteigarnar.
Teigarnir fyri navn, bústaður, bygd/býur, teldupostur, telefon skulu útfyllast.
Bíleggingarváttan verður send til teldupost adressuna.
Vit avgreiða ordran skjótast gjørligt. Er vøran á goymslu, royna vit at senda hana sama dag ella dagin eftir at bíleggingin er goldin.
Er vøran ikki á goymslu, royna vit at útvega hana innan 10 dagar.
Gjaldshættir
Bíleggingar kunnu í løtuni berta gjaldast við peningastovnsflyting.
Á kvittanini, tú fært sendandi við telduposti, standa kontoupplýsingar hjá Brúðarlín.
Leveringshættir
Vøran (undantikið brúðarkjólar) verður annaðhvørt send við Posta (móttakarin rindar flutningskostnað á kr. 50,-) ella vøran kann verða avheintað hjá Brúðarlín.
Brúðarkjólar kunnu einans útflýggjast við avheintan.
Returrættur
Um tú iðrar teg um keypið innan 14 dagar, afturgjalda vit fullan prís fyri vøruna, treytað av at vøran er óskadd og í upprunaemballagu. Vøra, ið verður latin inn aftur innan 14 dagar, men sum ikki uttan víðari kann seljast sum nýggj, verður ikki endurgoldin við fullum prísi. Kundin skal sjálvur syrgja fyri at lata vøruna aftur til Brúðarlín.


text:
Liljan Weihe, tíðindaleiðari í Kringvarpinum, hevur fingið ætlanarskriv um uppsøgn.
Samfært in.fo hevur Liljan Wiehe fingið ætlanarskriv um uppsøgn frá Johnny í Grótinum.
– Orsøkin til uppsøgnina er, at stjórin kann ikki góðtaka tygara illoyala atburð móti stjóranum, móti stovninum, sum millum annað er komið til sjóndar seinastu dagarnar, stendur eftir øllum at døma í ætlanarskrivinum.
Tað hevur verið rættiliga nógv kjak í miðlunum seinastu tíðina, eftir at Miðlahúsið kunngjørdi, at Johnny í Grótinum var kærdur til Kringvarpsstýrið, tí hann skal hava bjóðað Eyðun Mørkøre, stjóra á Taks, í sjónvarpsstovuna, uttan at hava hava spurt seg fyri hjá tíðindadeildini. Men Ivan Niclasen, sum var redaktørur tað kvøldið, sum umtalaða hendingin fór fram, var skjótur við lesarabrævi, har hann segði, at Johnny í Grótinum als ikki hevur tikið tíðindadeildina av ræði, og at Eyðun Mørkøre varð boðin í sjónvarpsstovuna í samráði við redaktør og tíðindaleiðara. Seinni hevur Rúni Heinesen, formaður í Kringvarpsstýrinum sagt alment, at hann als ongar kærur hevur móttikið.
Liljan Weihe hevur 14 dagar til at svara ætlanarskrivinum.


text:
Jóannes Hansen 14.04.2018 (20:58)
Aksel var tvífaldur málskjútti
Tað var eingin ivi, tá ið næstbesta liðið hjá klaksvíkingum í kvøld vitjaði á vøllinum við Skúlan á Løgmannabreyt í Hoyvík.
Eftir málleysan fyrra hálvleik vann KÍ 3-0. Gestirnir høvdu yvirvág alla tíðina og flestu møguleikarnar, men onkra ferðina var heimaliðið framvið. Eitt nú sendi Niklas Fríði Jacobsen í stólpan í fyrra hálvleiki, tá ið KÍ málverjin Kristian Joensen eisini bjargaði, tá ið Solomon var púra leysur.
Sigurin ber við sær, at klaksvíkingar hava vunnið fimm ferðir og einaferð spælt javnt. Tað var í fyrsta umfari á útivølli ímóti NSÍ. Bæði NSÍ og KÍ hava sekstan stig fyri seks dystir. Málmunurin er betri hjá KÍ, sum harvið er ovast á støðutalvuni.
Beinanvegin eftir steðgin var tað Aksel B. Danielsen, sum setti hol á, tá ið hann eftir skjótt álop og innlegg sendi bóltin í málið.
Aksel B. Danielsen økti til 2-0, tá ið tað restaðu tjúgu minuttir, og aftur var tað eftir kvikt álopsspæl.
Liðformaðurin Henry Heinesen staðfesti rimmar sigurin við brotssparki í tíðini, sum dómarin legði aftrat.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Konan álegði mær ídag at hyggja eftir kristna filminum 'Courageous'. Skal eg geva nakra umtalu um filmin, tori eg at pástanda, at hetta ivaleyst er besti kristni filmurin nakrantíð gjørdur.
Filmurin inniheldur ein greiðan boðskap, serstakliga til kristnar menn, um at fylgja tí etikki, lívstílið sinnalagið og hugburðið sum er álagdur av Jesusi og ápostlunum í Nýtestamentligu skriftunum.
Filmurin lýsir tí, hvat ið ein kristin-gudrøkin maður er, hvussu hansara standardur og hugburð er og hvussu týdningarmikið hetta er, í einum samfelagið har ómoralska ávirkanin og anti-gudiliga rákið í nógvum førum, sindrar týdningin av trúfestið og lívsvirðum, eisini innan kristnari gátt
Við øðrum orðum, er tað ein bíbilskur hugburður, ikki at nøkta seg við at verða bara ein typiskur maður og pápi, men heldur at vera ein ið tekur tað uppá seg, at verða moralskur, trúðfastur, álítandi, ein fyrimynd og røktari av familju og samfelagið.
Í stuttum, lýsir filmurin alt tað sum eg persónliga gangi inn fyri og sum eg av náði Guds og tí styrki sum hann gevur, seti mær fyri og royni at liva.
Í núverandi samanhengi er boðskapurin til kristnar menn, at okkum ikki nýtist at lata børn og familju okkara í hendurnar á hesum sekuleru, humanastisku og gudleysu kreftunum og teirra ávirkan, sum longu í føroyskum samanhengi hava úttala seg um rættin til indoktronera okkara kristnu børn og ungu. Sum kristnir menn, sum eftirfylgjarir Jesusar, taka vit ábyrgd fyri okkara familju og børnum og teirra ávirkan. Hetta er ein rættur og ein ábyrgd sum vit eiga at taka til okkum.
Í núverandi tíð og samanhengi krevur hetta áræði og dirvið.
Endin á filminum og hæddarpunktið:
Prát um tema og boðskapin í filminum:
Hvørjar dygdir er tað ein kristin maður leggur seg eftir at fylgja og uppfylla:
Leinkja:


text:
Tíðindi
Frá Facebook
Parasport Føroyar is feeling excited.
2 dagar síðani
Fyrsti dysturin hjá Eydnu er settur at byrja nú kl 1130.
Tað ber til at fylgja dystinum beinleiðis her bwf.tournamentsoftware.com/visual-livescore/98FEFCF5-3BBF-4DC8-BFE0-B2F140F3C7AA
Koyr á Eydna ... Sí meiraSí minni
Parasport Føroyar shared a link.
3 dagar síðani
1 vika síðani
"Øll sum elska Føroyar hoppa nú....."
Upplivingarnar eru mangar og góðar tá man íðkar ítrótt 🙂 (y) ... Sí meiraSí minni
Sameindur fótbóltur: Landsliðið tók allar á bóli- Tað plagar altíð at vera stuttligt at sparka, men í dag var tað mega gott


text:
Skúlabókasavnið á Eysturskúlanum
Endamálið hjá skúlabókasavninum er sambært
KUNNGERÐ NR. 28 FRÁ 18. MAI 2004 UM SKÚLABÓKASØVN:
1)at stuðla tí einstaka næminginum í fjølbroyttu, persónligu menningini og at menna hugin hjá næminginum at lesa og læra og
2)at styðja ta dagligu undirvísingina og geva næmingum og lærarum skúlans atgongd til bøkur og annað hóskandi tilfar á tílíkan hátt, at bókasavnstilfar verður ein sjálvsagdur táttur í virki næmingsins.
Skúlabókavørðar eru Hanna Mikkelsen, Maria Christiansen og Eyðna Magnussen
Á skúlabókasavninum eru
· myndabøkur – bæði føroyskar og danskar
· lættlisnar bøkur – bæði føroyskar og danskar
· fagrar bókmentir – bæði á føroyskum og á donskum
· yrkisbókmentir – bæði á føroyskum og á donskum
· eitt sindur av enskum og týskum bókum, sum hóska til framíhjálestur
· ymisk tíðarrit
· læraraleiðbeiningar, fløgur og ljóðbond
· handbókasavn til lærarar
Skúlabókavørðarnir kunnu hjálpa tykkum við
· at leita eftir ávísum bókum
· at finna upplýsingar um tilfar
· at leita eftir tilfarið
· at leita eftir myndum og øðrum tilfari á netinum
· og annars tí, sum tørvur er á – spyr bara!
Skúlabókasavnið er opið hvønn dag frá kl. 8.00 til kl. 12.20.
Lánitíðin er 4 vikur.
Umráðandi er, at bøkur verða bornar aftur so skjótt, sum tit eru liðug at brúka tær.